Yadim mahu bantu kerajaan selamatkan golongan LGBT
Oleh LUQMAN RIDHWAN MOHAMED NOR

24 Januari 2021, 11:39 am
PETALING JAYA – Yayasan Dakwah Islamiah Malaysia (Yadim) bersedia menjadi agensi yang berperanan membantu usaha dakwah kerajaan bagi menyelamatkan golongan terjebak dalam kancah lesbian, gay, biseksual dan transeksual (LGBT).
Yang DiPertuanya, Nasrudin Hassan berkata, mereka juga berharap menerusi peranan dimainkan itu dapat meluruskan pemikiran masyarakat agar tidak terpengaruh dengan agenda normalisasi aktiviti mungkar tersebut.
“Penularan budaya yang menyongsang fitrah dan normalisasi aktiviti LGBT dalam negara kita mutakhir ini kian membarah. Ia wajar ditangani dengan serius dan penuh hikmah.
“Fenomena ini turut mencemar budaya, meruntuh institusi kekeluargaan dan merosakkan nilai keperibadian individu, khasnya bagi mereka yang beragama Islam,” katanya dalam satu kenyataan hari ini. – K!/ ONLINE


Klopp mahu hapus badi Piala FA
Oleh KOSMO!

24 Januari 2021, 11:40 am
LIVERPOOL – Pengurus Liverpool, Jurgen Klopp nampaknya tidak mahu kecewa lagi menjelang pusingan keempat Piala FA menentang Manchester United di Old Trafford awal pagi esok.
Pengendali dari Jerman itu sedia untuk menurunkan kesebelasan utama terkuat pada perlawanan tersebut selepas tewas 0-1 kepada Burnley dalam saingan Liga Perdana Inggeris (EPL) kelmarin.
Pada masa sama, The Reds pastinya mahu menebus kekecewaan apabila kedua-dua pasukan seri tanpa jaringan minggu lalu, sekali gus menyaksikan Liverpool terlepas kedudukan dua teratas.
“Kami tidak ada tujuan lain melainkan untuk mencatat kemenangan pada perlawanan tersebut. Semua pemain sentiasa dahagakan kemenangan serta kejuaraan.
“Saya akan pastikan kami menjadi pasukan terbaik pada perlawanan itu nanti. Bagi mendapat keputusan positif, saya akan turunkan kesebelasan terbaik,” kata bekas jurulatih Borussia Dortmund itu.
Klopp pastinya terdesak untuk memenangi Piala FA musim ini memandangkan beliau tidak pernah melepasi pusingan kelima sejak membimbing Liverpool enam tahun lalu.

Sebagai rekod, kali terakhir Liverpool dan United bertemu dalam saingan Piala FA adalah pada 2012 yang menyaksikan The Reds mara ke pusingan kelima menerusi kemenangan 2-1.
Kali terakhir Liverpool menjulang Piala FA adalah pada musim 2005/2006 ketika menewaskan West Ham United dalam penentuan sepakan penalti selepas terikat 3-3. – AGENSI


Polis Kelantan tempatkan anggota, MPV di luar sekolah
Oleh ROHANA MOHD. NAWI

24 Januari 2021, 12:23 pm
KOTA BHARU – Polis Diraja Malaysia (PDRM) Kelantan akan menempatkan anggota polis dan kereta unit peronda (MPV) di luar kawasan 175 buah sekolah di seluruh negeri ini sebagai langkah untuk memastikan pelajar mematuhi prosedur operasi standard (SOP).
Ketua Polis Kelantan, Datuk Shafien Mamat berkata, sepanjang pemantauan tersebut, polis akan memastikan semua pelajar mematuhi SOP ketika keluar dari pekarangan sekolah.
“Kita tidak teragak-agak untuk mengambil tindakan terhadap pelajar yang didapati tidak mematuhi SOP ketika pulang dari sekolah.
“Berdasarkan pemerhatian, ada pelajar yang terus menanggalkan pelitup muka tanpa menghiraukan SOP yang ditetapkan sebaik sahaja keluar dari sekolah,” katanya.
Beliau berkata demikian ketika ditemui pemberita selepas mengadakan lawatan sempena Program First Day At School di Sekolah Menengah Kebangsaan (SMK) Pengkalan Chepa 1 di sini hari ini.
Hadir sama, Ketua Polis Daerah Kota Bharu, Asisten Komisioner Abdul Rahim Daud dan Pengetua SMK Pengkalan Chepa 1, Un Mat.

Mengulas lanjut, menurut Shafien, anggota polis dan MPV akan berada 10 minit sebelum tamat persekolahan juga akan memastikan pelajar tidak berkumpul di kawasan luar sekolah.
“Saya berharap semua guru dapat memastikan pelajar tingkatan lima dan enam patuh kepada SOP ketika waktu sekolah.
“Sekiranya masih ingkar, kita akan mengeluarkan kompaun kepada pelajar sekiranya mereka tidak mengendahkan nasihat dan arahan pihak berkuasa,” katanya. – K! ONLINE


Lelaki ditahan memandu dalam keadaan mabuk
Oleh NOR SHAFAWATI YUP

24 Januari 2021, 12:11 pm
PORT DICKSON – Seorang pemandu ditahan kerana dikesan memandu di bawah pengaruh alkohol ketika melalui Sekatan Jalan Raya (SJR) Ops Covid 19 di hadapan Balai Polis Lukut awal pagi tadi.
Ketua Polis Daerah Port Dickson, Superitenden Aidi Sham Mohamed berkata, lelaki berusia 33 tahun itu ditahan ketika memandu sebuah kereta jenis Perodua Alza bersama seorang lagi penumpang dipercayai rakannya pada pukul 1.30 pagi.
“Siasatan mendapati suspek yang dipercayai dalam perjalanan dari arah Seremban menghala ke Port Dickson memandu di bawah pengaruh alkohol.
“Suspek telah dibawa ke Balai Polis Trafik untuk menjalani ujian saringan alkohol dan keputusan kandungan alkohol menunjukkan paras 379MG alkohol /100ML darah melebihi paras ditetapkan,” katanya di sini hari ini.
Menurut Aidi Sham, pemandu kenderaan tersebut bersama penumpang berusia 24 tahun turut dikenakan kompaun kerana melanggar syarat Perintah Kawalan Pergerakan Akta Pencegahan dan Pengawalan Penyakit Berjangkit 1988 semasa tempoh Perintah Kawalan Pergerakan (PKP). – K! ONLINE


Lampard muak jawab isu nasib di Chelsea
Oleh KOSMO!

24 Januari 2021, 12:10 pm
LONDON – Pengurus Chelsea, Frank Lampard berada dalam tekanan cukup tinggi menjelang pusingan keempat Piala FA menentang Luton Town di Stamford Bridge malam ini.
Legenda The Blues itu menunjukkan sikap berbeza berbanding sebelum ini pada sidang media apabila dilihat agresif menjawab pertanyaan daripada wartawan.
Katanya, beliau langsung tidak peduli dengan spekulasi berhubung masa depannya bersama Chelsea, sebaliknya Lampard hanya mahu fokus membantu pasukan itu kembali digeruni.
“Saya tidak kisah apa yang diperkatakan oleh orang di luar sana. Saya tahu apa yang bakal dihadapi apabila saya menerima tanggungjawab membimbing pasukan ini,” ujar Lampard.
Penjaring terbanyak sepanjang zaman Chelsea itu turut menegaskan, beliau sentiasa mencari ramuan terbaik bagi memastikan dua pemain baharu, Kai Havertz dan Timo Werner mula memberikan impak.
“Apa yang anda semua mahukan? Adakah untuk melihat pemain-pemain ini beraksi sama seperti Eden Hazard pada zaman kemuncaknya? Anda terlalu memaksa saya dengan soalan-soalan seperti ini.

“Bagaimanapun, kami sentiasa bekerja keras bagi memastikan mereka kembali menemui sentuhan. Saya tidak mahu bercakap mengenai musim depan kerana keadaan sekarang lebih penting,” tambah beliau. – AGENSI


APMM tahan dua bot nelayan Vietnam
Oleh MOHD AZLI ADLAN

24 Januari 2021, 10:58 am
KUALA TERENGGANU – Taktik 16 nelayan Vietnam mencerobohi perairan negara ini dengan menggunakan bot pendaftaran palsu gagal apabila berjaya dikesan Maritim Malaysia (APMM) pada kelmarin.
Kedua-dua bot yang dinaiki kesemua nelayan asing berkenaan berjaya ditahan kapal peronda, Kapal Maritim (KM) Langkawi di dua lokasi berasingan iaitu 93 dan 118 batu nautika dari timur laut Kuala Terengganu pada pukul 4 petang.
Pengarah Maritim Terengganu, Kepten Maritim Muhammad Suffi Mohd. Ramli berkata, pemeriksaan mendapati walaupun bot nelayan Vietnam itu dicat menyerupai milik tempatan tetapi ia tidak mempunyai dokumen sah untuk menangkap ikan di perairan negara.
“Kesemua 16 nelayan termasuk seorang tekong berusia dalam lingkungan 18 hingga 62 tahun juga tidak memiliki dokumen pengenalan dan permit kerja sah.
“Sehubungan itu, APMM telah menyita dua bot, peralatan menangkap ikan, hasil laut dan minyak diesel berkenaan yang dianggarkan bernilai RM3 juta,” katanya kepada Kosmo! di sini hari ini.
Muhammad Suffi berkata, kesemua barangan sitaan telah ditunda ke jeti Pejabat Maritim Terengganu di sini.

Tambah beliau, seramai 16 suspek juga telah ditahan bagi membantu siasatan mengikut Akta Perikanan 1985 dan Akta
Imigresen 1959/63. – K! ONLINE


Tahap pematuhan PKP Pahang 97 peratus
Oleh ABDUL RASHID ABDUL RAHMAN

25 Januari 2021, 8:02 pm
BENTONG – Tahap pematuhan orang ramai dalam pelaksanaan Perintah Kawalan Pergerakan (PKP) 2.0 yang mula dilaksanakan pada 22 Januari lalu di negeri ini amat baik iaitu pada kadar 97 peratus.
Timbalan Ketua Polis negeri, Datuk Mohd Yusri Hassan Basri berkata, sehingga kini tiada tangkapan dilakukan oleh pihak polis terhadap individu yang didapati melanggar peraturan dan SOP ditetapkan.
“Jumlah kompaun yang dikenakan kepada individu di Pahang setakat ini adalah melibatkan 19 orang dan sebanyak lima premis dikompaun.
“Saya percaya ini (pematuhan lebih baik) kerana kita bukannya baru dalam menghadapi PKP kerana sebelum ini kita pernah merasa PKP,” katanya selepas meninjau Sekatan Jalan Raya (SJR) di Plaza Tol Bentong di sini, hari ini.
Hadir sama Pegawai Khas Menteri Besar, Datuk Jasvir Singh Ram Singh dan Ketua Polis daerah, Superintendan Zaiham Mohd. Kahar.
Menurut Mohd. Yusri, pada masa ini terdapat 34 SJR dilaksanakan di negeri Pahang melibatkan 695 petugas yang terdiri daripada Polis Diraja Malaysia (PDRM), Angkatan Tentera Malaysia (ATM), Jabatan Sukarelawan Malaysia (Rela) dan Angkatan Pertahanan Awam (APM).

Katanya, setakat ini jumlah permit harian rentas negeri dan daerah yang telah diluluskan adalah sebanyak 2,263 permit daripada 2,348 permohonan. – K! ONLINE


Wanita sarat 7 bulan tergelincir tunggang kuda
Oleh MOHD. HAIKAL ISA

25 Januari 2021, 7:55 pm
PETALING JAYA – Kecoh dalam ruangan sosial media apabila tular seorang wanita sedang sarat mengandung tujuh bulan terjatuh ketika sedang menunggang seekor kuda.
Berdasarkan video yang tersebar di Twitter, wanita berkenaan yang dikenali sebagai Nor Azila Mohamed Azmi sedang menunggang seekor kuda namun secara tiba-tiba tergelincir.
Ramai dalam kalangan pengguna laman sosial melahirkan kebimbangan terhadap wanita tersebut terutama kondisi anak yang dikandung dalam perutnya.
Ingin menjelaskan perkara sebenar, Nor Azila tampil memberikan penjelasan mengenai apa sebenarnya yang berlaku.
“Sesuatu yang luar biasa terjadi apabila video saya terjatuh dari kuda itu sebenarnya tergelincir. Saya menerima banyak panggilan telefon daripada keluarga dan kawan-kawan yang mengambil berat tentang keadaan saya.
“Saya faham mungkin sebab saya tengah sarat mengandung tujuh bulan sebab itu ramai yang risaukan keadaan saya.

“Alhamdulillah, saya okey sahaja, tiada yang serius, syukur kepada Allah. Masa dapat tahu video saya tular dan pertama kali kena kecam memang tak terhadam membaca komen-komen netizen yang kata sendiri cari pasal, cari penyakit dan pelbagai lagilah.
“Mujurlah emosi ibu mengandung tak terganggu sangat. Bagi yang beri kata-kata semangat dan mendoakan kandungan saya selamat, alhamdulillah terima kasih,’ kata Nor Azila yang juga pengasas produk Secret Correa.
Dalam pada itu, Nor Azila berpendapat sukan berkuda sesuai untuk wanita hamil namun dengan pengawasan yang rapi dan sukan itu sudah sebati dalam dirinya.
“Sebenarnya menunggang kuda ketika hamil ini bukan tak boleh tapi cuma perlu berhati-hati. Macam dalam video tu saya terlebih pergerakan dan berlaku kesilapan teknikal hingga tergelincir.
“Saya seorang penunggang kuda dan memiliki seekor kuda bernama White Rose. Rose ibarat anak saya dan sudah berbulan-bulan tidak datang menjenguknya.
“Menunggang kuda masa mengandung bagus sebab bantu perbetulkan posisi badan ibu hamil selain memudahkan proses bersalin juga. Kuda hanya suka pada orang yang tenang. Lagipun tunggang kuda sebahagian daripada amalan sunnah dan mengajar kita sifat kepimpinan,” ujarnya.
Difahamkan, kejadian mendebarkan itu berlaku di Taman Ekspo Pertanian Malaysia Serdang (Maeps), Rubinga Equine Centre (MREC), Serdang. – K! ONLINE


Kejuaraan AFC B-19 di Uzbekistan sah dibatalkan
Oleh MUHAMAD ARDIE PUTRA SUHAIMI

25 Januari 2021, 9:15 pm
HARAPAN skuad bawah 19 tahun (B-19) negara untuk beraksi pada Kejuaraan Konfederasi Bola Sepak Asia (AFC) B-19 di Uzbekistan, Mac depan tidak kesampaian selepas saingan itu dibatalkan secara rasmi hari ini.
Perkara itu disahkan oleh AFC selepas melakukan mesyuarat Ahli Jawatankuasa (Exco) hari ini.
“Keputusan untuk Kejuaraan bawah 19 dan 16 tahun yang dijadualkan berlangsung tahun ini dibatalkan dengan faktor utama adalah kerana keadaan Covid-19 yang tidak menentu.
“Bagaimanapun, tuan rumah, Uzbekistan untuk bawah 19 tahun dan Bahrain bagi bawah 16 tahun akan kekal menjadi hos untuk edisi seterusnya,” kata Setiausaha Agung AFC, Datuk Windsor Paul John.
Sebagai rekod, pembatalan ini sudah dijangka memandangkan Persekutuan Bola Sepak Dunia (FIFA) terlebih dahulu membatalkan kejohanan Piala Dunia B-20 di Indonesia yang sepatutnya berlangsung penghujung tahun ini.
Skuad B-19 negara yang dibimbing oleh Brad Maloney diwakili oleh beberapa pemain yang memiliki potensi besar seperti Luqman Hakim Shamsudin, Hadi Fayyadh Abdul Razak, Ramadhan Saifullah Usman, Umar Hakeem Suhar, Mukhairi Ajmal dan penjaga gol Sikh Izhan Nazrel.

Berdasarkan format awal, empat pasukan terbaik pada Kejuaraan AFC B-19 bakal meraih tiket automatik ke pentas Piala Dunia B-20 dan Malaysia telah diundi dalam Kumpulan D selepas bersama tiga jaguh Asia Barat iaitu Tajikistan, Qatar dan Yemen. – K! ONLINE


TLDM usir 25 bot nelayan Indonesia
25 Januari 2021, 9:58 pm
PETALING JAYA – Tentera Laut Diraja Malaysia (TLDM) mengusir 25 bot nelayan Indonesia yang menceroboh perairan negara kira-kira 52 batu nautika tenggara Pulau Perak petang tadi.
Dalam satu kenyataan, TLDM berkata, bot-bot itu tanpa nombor pendaftaran dan mengibarkan bendera Indonesia dikesan oleh Kapal Diraja (KD) Mahawangsa yang sedang melaksanakan Ops Benteng Laut di Sektor 3 setelah menerima maklumat daripada Komander Komponen Udara, Tentera Udara Diraja Malaysia.
“KD Mahawangsa mengambil tindakan mengusir kesemua bot nelayan asing tersebut keluar dari perairan negara dan terus melaksanakan rondaan di Selat Melaka Utara bagi mengekang pencerobohan bot nelayan asing ke perairan negara.
“TLDM sentiasa memperkasakan Ops Benteng bersama pelbagai agensi maritim yang lain di bawah National Task Force (NTF) bagi memperkukuhkan sempadan perairan negara daripada dicerobohi pendatang asing tanpa izin (PATI).
Kehadiran kapal TLDM yang beroperasi 24 jam tanpa henti setiap hari adalah bagi mengekang kemasukan PATI dan mencegah penularan pandemik Covid-19,” katanya dalam satu kenyataan hari ini. – K! ONLINE


Kelantan benarkan 50 jemaah solat Jumaat sepanjang PKP
Oleh YATIMIN ABDULLAH

25 Januari 2021, 7:48 pm
KOTA BHARU – Majlis Agama Islam dan Adat Istiadat Melayu Kelantan (Maik) membenarkan seramai 50 orang jemaah untuk mengikuti solat Jumaat di masjid dalam satu-satu masa sepanjang tempoh Perintah Kawalan Pergerakan (PKP) dilaksanakan di negeri ini.
Yang Dipertua Maik, Tengku Tan Sri Mohamad Rizam Tengku Abdul Aziz berkata, jumlah tersebut melibatkan masjid negeri, bandar, daerah dan mukim.
“Bagaimanapun, solat fardu di masjid negeri dan mukim tidak boleh melebihi 12 orang jemaah termasuk imam tua, imam muda, bilal, siak dan ahli jawatankuasa masjid.
“Bagi surau dan musalla, hanya lima orang jemaah dibenarkan yang terdiri daripada imam, bilal dan tiga orang ahli jemaah sahaja,” katanya dalam satu kenyataan hari ini.
Menurut Tengku Temenggong Kelantan, perkara tersebut telah mendapat perkenan Sultan Kelantan, Sultan Muhammad V dan baginda telah memperkenankan agar pelaksanaan prosedur operasi standard (SOP) solat Jumaat dan solat fardu dilanjutkan sehingga 4 Februari ini.
Katanya, Maik berharap orang ramai dapat memberikan kerjasama dengan mengikuti semua SOP yang telah ditetapkan sebelum ini.

Tambahnya, pihak pengurusan masjid yang gagal mematuhi SOP yang ditetapkan akan berdepan tindakan. – K! ONLINE


Wang wasiat RM2.08 juta lebur ditipu ‘Datuk’
Oleh DIYANATUL ATIQAH ZAKARYA

25 Januari 2021, 9:27 pm
MELAKA – Seorang wanita berputih mata selepas wang wasiat tinggalan keluarganya bernilai lebih RM2 juta lebur akibat terpedaya dengan seorang individu menyamar polis berpangkat Datuk, awal bulan ini.
Ketua Jabatan Siasatan Jenayah Komersial (JSJK) negeri, Superintendan E. Sundra Rajan berkata, kejadian berlaku selepas mangsa yang berusia 49 tahun dihubungi individu tidak dikenali pada 10 Januari lalu.
Katanya, pemanggil memperkenalkan diri sebagai pegawai polis berpangkat Datuk dari Ibu Pejabat Polis Kontinjen (IPK) Pahang dan memaklumkan kononnya mangsa terlibat dengan aktiviti penjualan dadah serta penggubahan wang haram.
“Suspek juga telah menghantar gambar melalui aplikasi WhatsApp wanita berkenaan menunjukkan waran tangkap dan surat pembekuan aset miliknya.
“Mangsa yang ketakutan telah memberikan butiran akaun bank dan nombor kata laluan sekali guna (OTP) kepada suspek,” katanya ketika dihubungi di sini, hari ini.
Jelasnya, mangsa yang mula curiga kemudiannya telah merujuk perkara tersebut kepada pihak bank dan dimaklumkan terdapat 164 kali transaksi pindahan wang dilakukan melalui aplikasi DuitNow berjumlah RM2,082,736.91 kepada 16 akaun berbeza.

“Mangsa yang menyedari telah ditipu kemudian membuat laporan polis dan menyatakan bahawa kesemua wang yang dipindahkan merupakan wang simpanannya dan wang wasiat peninggalan keluarga.
“Hasil semakan pihak polis menerusi http://ccid.rmp.gov.my/semakmule/ mendapati nombor telefon 014-7410772 yang digunakan suspek terlibat dengan 13 laporan lain menggunakan modus operandi yang sama,” katanya.
Ujarnya, kes itu disiasat di bawah Seksyen 402 Kanun Keseksaan kerana kesalahan menipu.
Beliau turut menasihati orang ramai agar tidak mudah percaya dengan individu yang menyamar sebagai pihak polis atau sebagainya.
“Orang ramai boleh menyemak melalui laman web http://ccid.rmp.gov.my/semakmule/ atau muat turun aplikasi ‘Check Scammers CCID’ di aplikasi Playstore supaya dapat mengelakkan diri daripada menjadi mangsa penipuan,” katanya. – K! ONLINE


Covid-19: Paid Tampin ditutup 10 hari
Oleh NOR AINNA HAMZAH

25 Januari 2021, 7:09 pm
TAMPIN – Susulan seorang kakitangan perempuan Pejabat Agama Islam Daerah (Paid) Tampin disahkan positif Covid-19 Sabtu lalu, pejabat berkenaan ditutup buat sementara waktu bermula hari ini hingga 3 Februari ini.
Difahamkan, seramai 21 kontak rapat individu berkenaan terdiri daripada kakitangan pejabat telah diarahkan untuk menjalani ujian calitan.
Menurut Pengarah Jabatan Hal Ehwal Agama Islam Negeri Sembilan (JHEAINS), Mohd Zaidi Ramli, sebagai langkah awal, proses sanitasi telah dijalankan di pejabat berkenaan Ahad lalu.
“Walaupun operasi pejabat ditutup, kesemua kakitangan masih bekerja dari rumah dan kontak rapat pula menjalani ujian calitan.
“Malah, Paid Tampin juga masih menerima sebarang permohonan nikah, kahwin atau sebagainya melalui kaedah yang ditetapkan iaitu meletakkan borang di pejabat di dalam bekas yang disediakan,” katanya ketika dihubungi, dekat sini, tadi.
Zaidi berkata, pihaknya meminta orang ramai untuk tidak bimbang dan membuat sebarang andaian tidak wajar berhubung kes berkenaan.

Menurutnya, pihak jabatan telahpun mengikut prosedur operasi standard (SOP) yang ditetapkan kerajaan dalam mengelak penularan Covid-19.
“Setiap individu yang keluar masuk di pejabat perlu mendaftar nama terlebih dahulu ataupun mendaftarkan diri melalui aplikasi mySejahtera.
“Malah, perlaksanaan solat Jumaat di masjid juga mengikut SOP yang ditetapkan bagi mengelak penularan Covid-19,” ujarnya.
Sehubungan itu, individu yang ingin berurusan di Paid Tampin atau ingin membuat sebarang permohonan atau aduan boleh meletakkannya di dalam dua kotak yang disediakan di luar bangunan pejabat berkenaan. – K! ONLINE


255 juta hilang kerja akibat Covid-19 tahun lalu
Oleh KOSMO!

25 Januari 2021, 9:05 pm
Pandemik koronavirus menyebabkan kesan amat buruk terhadap sektor pekerjaan di seluruh dunia tahun lalu dengan kehilangan lebih 250 juta pekerjaan , kata Pertubuhan Bangsa-Bangsa Bersatu (PBB) hari ini.
Dalam satu kajian baharu, Pertubuhan Buruh Antarbangsa (ILO) yang berada di bawah naungan PBB mendapati 8.8 peratus waktu bekerja global hilang dalam tahun 2020 berbanding suku keempat 2019.
Ia bersamaan 255 juta kerja sepenuh masa atau empat kali ganda lebih tinggi berbanding jumlah pekerjaan yang hilang semasa krisis kewangan global pada 2009, kata ILO dalam satu kenyataan.
“Ini merupakan krisis paling buruk di dunia sejak era Great Depression dalam tahun 1930-an,” kata ketua ILO, Guy Ryder kepada pemberita dalam sidang akhbar maya.
Sejak muncul di China lebih setahun lalu, virus Covid-19 membunuh lebih 2.1 juta orang, menjangkiti berpuluh-puluh juta yang lain dan meruntuhkan ekonomi global. – AFP


Bali usir bintang media sosial Rusia
Oleh WAN AZHAR WAN ABDULLAH

25 Januari 2021, 8:17 pm
JAKARTA – Seorang bintang media sosial Rusia yang mempunyai berjuta-juta pengikut diusir dari Bali kerana mengadakan parti sekali gus melanggar  sekatan koronavirus, kata pihak berkuasa hari ini.
Pengusiran Sergey Kosenko dibuat beberapa hari selepas pihak berkuasa Bali menghalau pasangan lesbian Amerika Syarikat selepas kedua-dua wanita itu menggelar pulau percutian Bali sebagai ‘ramah pelik’ dan menggalakkan orang asing datang serta tinggal di sana semasa pandemik.
Kosenko, 33, diarah menaiki pesawat menuju ke Moscow semalam dan dilarang daripada datang ke Bali selama sekurang-kurangnya enam bulan.
“Kami mengambil tindakan terhadap Kosenko dalam bentuk pengusiran,” kata pegawai kehakiman Bali, Jamaruli Manihuruk.
Kosenko yang mempunyai lima juta pengikut di Instagram menjadi tajuk utama akhbar-akhbar pada Disember lalu selepas  menyiarkan  video dirinya dan seorang wanita berbikini  menunggang motosikal ke dalam laut dari sebuah jeti.
Pegawai-pegawai imigresen menahannya selepas Kosenko menyiarkan sebuah lagi klip video memaparkan dia mengadakan parti di sebuah hotel tempatan sekali gus melanggar undang-undang melarang perhimpunan semasa krisis Covid-19.

Lebih 50 orang hadir pada parti tersebut. – AFP


Dua penjual air ketum dicekup
Oleh AZAHAR HASHIM

25 Januari 2021, 7:44 pm
KULIM – Polis menahan dua lelaki serta merampas 272  bungkusan air  ketum dianggarkan bernilai RM2,720 dalam dua serbuan berasingan di sini pada semalam dan hari ini.
Ketua Polis Daerah Kulim, Superintendan Azhar Hashim memberitahu, berdasarkan maklumat, anggotanya menyerbu sebuah rumah di Kampung Sidam Kanan, Padang Serai kira-kira pukul 3.50 petang, semalam.
“Dalam serbuan Ops Tapis itu, seorang lelaki berusia 27 tahun ditahan bersama 55 bungkusan plastik lut sinar mengandungi cecair dipercayai air ketum,” katanya di sini hari ini.
Kata beliau, serbuan kedua dilakukan di sebuah rumah di Kampung Sungai Ular kira-kira pukul 1.30 tengah hari ini.
“Kita bertindak menahan seorang lelaki berusia 29 tahun dan merampas 217 bungkusan plastik dipercayai mengandungi air ketum,” ujarnya.
Menurut Azhar, dua lelaki terbabit didapati mempunyai tiga rekod jenayah lampau berkaitan kesalahan yang sama.

“Dua suspek itu tidak serik melakukan kegiatan penjualan air ketum walaupun sudah tiga kali ditahan polis.
“Kita akan memohon agar pihak mahkamah memberi hukuman yang maksimum kepada suspek kerana telah beberapa kali melakukan kesalahan sama,” katanya.
Tambahnya, kedua-dua suspek direman selama empat hari dan siasatan dilakukan mengikut Seksyen 30 (3) Akta Racun 1952. – K! ONLINE


Pelakon Korea Selatan, Song Yoo-jung meninggal dunia
Oleh KOSMO!

25 Januari 2021, 5:53 pm
SEOUL – Aktres Korea Selatan, Song Yoo-jung yang dikenali dalam siri rancangan Make Your Wish terbitan stesen penyiaran Munhwa Broadcasting Corporation (MBC) dilaporkan meninggal dunia pada 23 Januari, di usia 26 tahun.
Portal berita South China Morning Post melaporkan berita itu disahkan oleh wakil pengurusan mendiang, Sublime Artist Agency.
Punca sebenar kematian Yoo-jung masih belum didedahkan. Namun begitu, terdapat beberapa laporan akhbar di Korea Selatan menyatakan artis itu membunuh diri sebelum ia diubah.
Susulan kematiannya, satu upacara pengebumian akan diadakan di Pusat Perubatan Seoul cawangan Gangnam dengan perarakan pengebumian Yoo-jung dijadualkan pada waktu tengah hari ini.
Yoo-jung memulakan karier sebagai model jenama kosmetik sebelum beralih ke bidang lakonan pada 2013 apabila dia mengggalas tugas sebagai pelakon tambahan dalam drama romantik Golden Rainbow di MBC.
Namanya semakin dikenali dalam kalangan peminat drama menerusi karya Make Your Wish (juga dipanggil Make a Wish) pada 2014 dan muncul dalam siri francais School 2017 terbitan KBS2. Yoo-jung menandatangani kontrak dengan Sublime Artist Agency pada 2019, yang turut mewakili pelakon Parasite, Song Kang-ho dan penyanyi Jung Ji-hoon (Rain). – Agensi


Konvoi 36 kenderaan bantu mangsa banjir
Oleh MOHD RIDZAUDDIN ROSLAN

25 Januari 2021, 6:44 pm
KUALA LUMPUR – Misi kemanusiaan bantuan banjir diteruskan lagi menerusi konvoi anjuran Yayasan Pelindung dan Kesedaran Pencegahan Jenayah Malaysia ke Maran, Pahang hari ini.
Misi bantuan banjir itu turut mendapat kerjasama daripada komuniti peniaga-peniaga Aceh sekitar ibu negara yang menjadi antara penyumbang dana utama.
Menurut Timbalan Ketua Komuniti Peniaga Aceh Zon Ampang, Datuk Dr. Eko Indra Jaya, misi bantuan itu dijangka memanfaatkan kira-kira 400 keluarga terjejas sekitar Parlimen Maran.
“Kami juga telah mengenalpasti sebanyak 11 kawasan di mana peniaga-peniaga Aceh ada di situ dan menunggu kelulusan mereka bagi meneruskan misi itu.
“Mana-mana individu memerlukan bantuan juga boleh memaklumkan kami kerana ia sebahagian cara dalam membalas balik jasa rakyat Malaysia,” katanya pada majlis pelepasan penghantaran sumbangan bantuan banjir ke Maran, Pahang di sini.
Misi pelepasan konvoi itu disempurnakan Timbalan Menteri Kementerian Perumahan dan Kerajaan Tempatan juga Ahli Parlimen Maran, Datuk Seri Dr. Ismail Abd. Muttalib.

Turut hadir Presiden Yayasan Pelindung Dan Kesedaran Pencegahan Jenayah Malaysia, Datuk Tun Isham Safiee. – K! ONLINE


3,048 kes baharu, 11 kematian
Oleh SITI A'ISYAH SUKAIMI

25 Januari 2021, 6:47 pm
PUTRAJAYA – Sebanyak 3,048 kes baharu dilaporkan hari ini menjadikan jumlah kes positif Covid-19 di Malaysia sebanyak 186,849 kes.
Kementerian Kesihatan menerusi ciapan di Twitter memaklumkan, daripada jumlah tersebut, lapan kes import mendapat jangkitan dari luar negara manakala sebanyak 3,040 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 41,076 kes.
“Terdapat 11 kes kematian turut dilaporkan dan jumlah kes kematian Covid-19 di Malaysia kini sebanyak 689 kes.
“Selain itu, sebanyak 3,638 kes sembuh turut dicatatkan dan jumlah kumulatif kes sembuh sepenuhnya daripada Covid-19 sebanyak 145,084 kes,” kata ciapan tersebut di sini hari ini.
Dalam masa sama, terdapat 261 kes positif sedang dirawat di Unit Rawatan Rapi dengan 101 kes memerlukan bantuan pernafasan. – K! ONLINE


Permohonan Pembiayaan Tabung Amanah NCTF dibuka
Oleh MOHD. HUSNI MOHD. NOOR

25 Januari 2021, 6:53 pm
PUTRAJAYA – Kementerian Tenaga dan Sumber Asli membuka permohonan kepada agensi kerajaan, badan bukan kerajaan (NGO) dan institut pengajian awam bagi mengemukakan permohonan pembiayaan di bawah Tabung Amanah Konservasi Sumber Asli Nasional (NCTF) tahun ini.
Menterinya, Datuk Shamsul Anuar Nasarah berkata, Tabung Amanah NCTF yang ditubuhkan pada 2015 bertujuan membiayai aktiviti penyelidikan dan pembangunan, pengurusan dan pelindungan sumber, kesedaran serta usaha konservasi.
Beliau berkata, permohonan pembiayaan itu dibuka bagi memastikan Tabung Amanah NCTF lebih menjurus kepada bidang fokus dan keutamaan berkaitan hutan dan biodiversiti.
“Sejak ditubuhkan, kementerian ini telah meluluskan 41 kajian di mana 17 kajian telah selesai dilaksanakan,” katanya dalam kenyataan akhbar hari ini.
Katanya, antara fokus permohonan pembiayaan yang dikehendaki termasuk penggunaan teknologi dan pendigitalan pengurusan hutan; pemuliharaan spesies liar flora dan fauna selain harimau; kajian jumlah nilai ekonomi untuk perkhidmatan ekosistem dan pemuliharaan ekosistem tapak ekologi.
Shamsul berkata, fokus lain termasuk pengurusan dan pencalonan baharu kawasan berkepentingan biodiversiti antarabangsa seperti tapak-tapak Ramsar, Man and Biosphere (MAB) dan pengiktirafan geopark; pemuliharaan biodiversiti marin dan perikanan darat.

Menurutnya, pemohon boleh memohon pembiayaan dana sehingga jumlah maksimum iaitu RM1 juta dengan tempoh projek antara enam bulan hingga dua tahun.
“Permohonan Request for Proposal (RFP), dokumen-dokumen projek dan borang permohonan boleh diperoleh di portal NCTF (http://www.ketsa.gov.my/ms.my/biodiversiti/nctf/Pages/default.aspx) dan hendaklah dikemukakan kepada sekretariat NCTF sebelum 30 Jun 2021,” katanya.
Katanya, kementerian turut mengalu-alukan sumbangan pihak bukan kerajaan khususnya sektor swasta kepada tabung ini. – K! ONLINE


Kes Covid-19 dijangka kembali dua digit Mei depan
Oleh NOR IDAYU BOSRO

25 Januari 2021, 6:39 pm
PUTRAJAYA – Kes jangkitan Covid-19 dalam negara dijangka dapat diturunkan kepada dua angka menjelang 11 Mei depan, kata Ketua Pengarah Kesihatan, Tan Sri Dr. Noor Hisham Abdullah.
Beliau berkata, tempoh dua minggu yang dilaksanakan menerusi Perintah Kawalan Pergerakan (PKP) sejak 13 Januari lalu bertujuan mengelak sebarang lonjakan kes.
Menurutnya, lanjutan tempoh dua minggu PKP sehingga 4 Februari depan dijangka menurunkan kes jangkitan sebelum penguatkuasaan itu disusuli pelaksanaan PKP Bersyarat.
“Sasaran KKM buat masa ini adalah untuk mencapai dua angka pada 11 Mei depan menerusi tempoh empat minggu pelaksanaan PKP disusuli dengan PKPB,” katanya pada taklimat media darurat Covid-19 secara maya hari ini.
Beliau berkata, kadar kebolehjangkitan, R-naught (R0) juga menurun iaitu daripada 1.2 kepada 1.06 hari ini.
“KKM berharap untuk terus menurunkan R0 daripada 1.06 kepada kurang daripada 1.0,” katanya. – K! ONLINE


Adik Neelofa, Ameera ‘belanja’ punggung, guna krim berharga ribuan ringgit
Oleh KOSMO!

25 Januari 2021, 6:19 pm
PETALING JAYA – Adik kepada selebriti terkenal Neelofa, Ameera Khan sekali lagi menjadi perhatian netizen selepas memuat naik sekeping foto memaparkan bentuk punggungnya dalam Instagram.
Perkongsian tersebut bertujuan memberitahu pengikutnya bahawa dia telah menggunakan sejenis produk penjagaan kulit berharga ribuan ringgit.
Menerusi entri yang dimuat naik sebentar tadi, Ameera atau lebih dikenali dengan nama Little Miss Khan, 21, memaparkan bentuk punggungnya sambil menunjukkan sejenis produk pelembab jenama antarabangsa dengan kapsyen: “Melembabkan” dan diikuti dengan emoji berbentuk buah pic mewakili bentuk punggung.
Perkongsian tersebut tular dan menjadi bualan netizen yang menganggap tindakannya memuat naik gambar tersebut sebagai tidak senonoh dan memalukan.
“Tak rasa malu ke buat hantaran seperti ini?” kata salah seorang pengikutnya.
Seorang lagi pengguna Instagram turut meninggalkan komen bertanyakan, sama ada keluarganya menyukai perlakukan sebegitu.

Lebih mengejutkan, hasil carian netizen mendapati krim tersebut dijual pada harga RM1,024 dan dianggap terlalu mahal untuk disapu pada bahagian punggung.
Terdahulu, Ameera pernah mencetuskan kontroversi apabila tampil dengan gaya bercangkung sambil mengenakan busana serba ketat berwarna coklat muda seakan-akan sedang berbogel. – K! ONLINE


95 hospital swasta sedia rawat pesakit Covid-19
Oleh NOR IDAYU BOSRO

25 Januari 2021, 6:50 pm
PUTRAJAYA – Sebanyak 95 buah hospital swasta di negara ini menyatakan persetujuan untuk membantu hospital awam merawat pesakit Covid-19, setakat hari ini.
Ketua Pengarah Kesihatan, Tan Sri Dr. Noor Hisham Abdullah berkata, jumlah itu adalah 73 peratus daripada 130 hospital swasta yang mempunyai kepakaran perubatan dalaman untuk merawat pesakit Covid-19 kategori 3, 4 dan 5.
“Kita masih menunggu enam lagi hospital swasta atau 20 peratus untuk merawat pesakit Covid-19,” katanya pada sesi taklimat media darurat Covid-19 secara maya hari ini.
Beliau berkata, libat urus yang melibatkan 95 buah hospital swasta itu akan membabitkan 1,286 katil, 65 katil di Unit Rawatan Rapi serta 54 alat bantuan pernafasan atau ventilator. – K! ONLINE


Penghantar makanan maut motosikal rempuh belakang lori tunda
Oleh NOR AZIHAN MD. GHAZALI

25 Januari 2021, 7:06 pm
KUALA LUMPUR – Seorang penghantar makanan maut selepas motosikalnya merempuh belakang sebuah lori tunda kenderaan di Jalan Tuanku Abdul Halim (selepas susur keluar dari Jalan Kuching) hari ini.
Dalam kejadian kira-kira pukul 1.20 petang itu, mangsa dikenali Ahmad Zaidi Ahmad Zamri, 24, yang parah di kepala meninggal dunia di lokasi.
Ketua Jabatan Siasatan dan Penguatkuasaan Trafik (KJSPT) Kuala Lumpur, Asisten Komisioner Zulkefly Yahaya berkata, hasil siasatan mendapati kejadian itu dipercayai berlaku apabila lori tunda yang bergerak di lorong kiri telah memperlahankan kenderaan untuk mengambil sebuah kereta yang rosak di lorong tersebut.
“Secara tiba-tiba datang sebuah motosikal yang ditunggang mangsa dari arah yang sama dipercayai gagal mengelak lalu merempuh bahagian belakang lori berkenaan.
“Akibat rempuhan itu, mangsa dan motosikalnya tercampak ke jalan raya dan mangsa meninggal dunia di tempat kejadian,” ujarnya ketika dihubungi Kosmo! hari ini.
Jelasnya, mayat mangsa telah dibawa ke Forensik Hospital Kuala Lumpur (HKL) untuk bedah siasat. .

Katanya, kes disiasat mengikut Seksyen 41(1) APJ 1987. – K! ONLINE


Guru ke sekolah perlu pakai PPE
Oleh MOHD RIDZAUDDIN ROSLAN

25 Januari 2021, 5:37 pm
PETALING JAYA- Guru-guru yang perlu menjalani sesi persekolahan secara bersemuka disaran untuk memakai pakaian perlindungan diri (PPE) dalam usaha meningkatkan tahap keselamatan ketika mengajar.
Setiausaha Agung Kesatuan  Perkhidmatan Perguruan Kebangsaan Malaysia (NUTP), Harry Tan Huat Hock berkata, susulan itu, Kementerian Pendidikan (KPM) diminta mengkaji semula aspek keselamatan guru khususnya mereka mengajar pelajar calon peperiksaan.
“KPM juga perlu menyediakan peralatan perlindungan diri (PPE) seperti pelitup muka dan baju ‘overcoat’ mengikut prosedur operasi standard (SOP) ditetapkan agar keselamatan dan kesihatan guru lebih terjamin,” katanya tadi. – K! ONLINE


Rapper Iron ditemui mati berlumuran darah
25 Januari 2021, 7:05 pm
PETALING JAYA – Dalam masa beberapa jam selepas berita mengejut tentang pelakon Song Yoo-jung yang dipercayai akibat bunuh diri, dunia hiburan K-pop kejutan berganda dengan laporan kejadian sama terhadap seorang lagi artis.
Terkini, penyanyi rap terkenal, Iron pula ditemui mati dalam keadaan tragis di luar pangsapurinya di daerah Jung, Seoul hari ini.
Memetik laporan Dispatch, polis memaklumkan Iron ditemui mati dalam keadaan terbaring dan berlumuran darah oleh pengawal keselamatan di kawasan kediamannya.
“Kami menerima panggilan telefon daripada pengawal keselamatan di pangsapuri berkenaan yang memberitahu dia menemui Iron dalam keadaan terbaring.
“Iron kemudiannya dikejarkan ke hospital namun disahkan meninggal dunia. Bagaimanapun tidak dapat dipastikan sama ada dia mati membunuh diri ataupun tidak. Siasatan punca kematian akan dijalankan,” kata Balai Polis Jungbu Seoul.
Mayat Iron atau nama sebenarnya Jung Hun-cheol yang merupakan naib juara rancangan Show Me The Money 3 ditemui pada pukul 10.25 pagi tadi.

Sebelum ini, Iron pernah disiasat pihak polis selepas didakwa melakukan serangan fizikal terhadap individu bawah umur yang merupakan rakan sebiliknya dengan menggunakan kayu besbol pada Disember tahun lalu.
Malah penyanyi lagu Back to Back itu juga pernah didakwa atas tuduhan penggunaan dadah jenis ganja pada 2016 selain kes menyerang bekas kekasihnya pada 2018. -K!ONLINE


Kapal tangki berlabuh tanpa kebenaran ditahan
Oleh SHAMSUL KAMAL AMARUDIN

25 Januari 2021, 5:27 pm
LUMUT – Tindakan sebuah kapal tangki berlabuh tanpa kebenaran membawa padah apabila ditahan Agensi Penguatkuasaan Maritim Malaysia (APMM) Perak di kedudukan 4.4 batu nautika selatan Pulau Buloh dekat sini kelmarin.
Pengarah Maritim Negeri Perak, Kapten Maritim Shahrizan Raman berkata, bot Penggalang 13 yang sedang melaksanakan Op Pintas telah mengesan sebuah kapal tangki berlabuh dan mencurigakan di sekitar perairan Pulau Buloh pada pukul 1.15 tengah hari.
“Kapal yang berdaftar di Sierra Leone itu membawa muatan minyak dalam perjalanan dari Linggi, Melaka ke Indonesia bersama 23 orang kru terdiri daripada warga India, Bangladesh, Pakistan dan Sri Lanka berumur antara 30 hingga 65 tahun,” katanya dalam satu kenyataan di sini hari ini.
Katanya, kapal tersebut telah ditahan di bawah Ordinan Perkapalan Saudagar (MSO) (Pindaan) 2016 kerana disyaki melakukan kesalahan berlabuh tanpa kebenaran daripada Pengarah Jabatan Laut.
Menurut beliau, jika sabit kesalahan, pihak berkaitan boleh didenda sehingga RM100,000 atau penjara maksimum dua tahun atau kedua-duanya.
“Kesemua kru bersama kapal ditahan di South East Point (SEP) Pulau Pangkor bagi tujuan siasatan dan tindakan lanjut,” katanya.

Menurutnya, penahanan itu membuktikan APMM sentiasa bersiap siaga dalam menguatkuasakan undang-undang bagi membendung kegiatan jenayah di laut meskipun negara masih dalam tempoh Perintah Kawalan Pergerakan ( PKP).
Tegasnya, APMM tidak akan berkompromi dengan mana-mana pihak dalam menguatkuasakan undang-undang dan akan mengambil tindakan sewajarnya.
“Pengusaha atau pemilik bot hendaklah mematuhi undang-undang demi memastikan kesejahteraan perairan negara,” ujarnya. – K! ONLINE.


Berjoging di taman rekreasi, 17 individu dikompaun
Oleh DIYANATUL ATIQAH ZAKARYA

25 Januari 2021, 5:21 pm
MELAKA – Seramai 17 individu termasuk penjawat awam dikenakan kompaun RM1,000 selepas didapati berjoging di Taman Rekreasi Sungai Undang, Alor Gajah semalam.
Dalam kejadian kira-kira pukul 6.30 petang itu, kesemua yang terlibat berusia antara 13 hingga 41 tahun.
Ketua Polis negeri, Datuk Abdul Majid Mohd Ali, berkata, kesemua mereka dikompaun selepas didapati mengingkari prosedur operasi standard (SOP) yang ditetapkan sepanjang tempoh pelaksanaan Perintah Kawalan Pergerakan (PKP) 2.0.
“Mengikut SOP yang telah ditetapkan oleh Majlis Keselamatan Negara (MKN) Melaka, orang awam tidak dibenarkan melakukan sebarang aktiviti riadah di taman-taman rekreasi dan hanya boleh melakukannya di kawasan perumahan.
“Kesemua yang dikenakan kompaun juga didapati tidak mengamalkan penjarakan fizikal,” katanya pada sidang akhbar di Ibu pejabat Polis Kontinjen (IPK) Melaka di Bukit Beruang di sini, hari ini.
Jelasnya, pada awalnya kira-kira 36 individu telah ditahan, namun kompaun hanya sempat dikeluarkan terhadap 17 individu sahaja manakala 19 yang lain melarikan diri apabila berlaku campur tangan pihak lain.

“Saya tidak mahu mengulas lanjut mengenai campur tangan itu tetapi merasa kecewa dengan kejadian tersebut yang bagi saya episod itu tidak sepatutnya berlaku.
“Saya mahu tekankan di sini, pihak polis negeri ini akan mengambil tindakan tegas terhadap sesiapa sahaja yang didapati mengingkari SOP berlandaskan undang-undang,” katanya.
Ujarnya, beliau juga tidak akan ‘tunduk’ dengan sebarang campur tangan pihak ketiga dalam menegakkan undang-undang bagi mengekang penularan pandemik Covid-19.
Sementara itu, Pengerusi Jawatankuasa Badan Bukan Kerajaan (NGO), Pembangunan Belia dan Sukan, Datuk Mohd. Rafiq Naizamohideen berkata, hari ini pihaknya telah meminta semua agensi dan pihak berkuasa tempatan (PBT) untuk menutup taman rekreasi masing-masing.
“Pihak bertanggungjawab boleh melakukan inisiatif dengan menaikkan papan tanda atau meletakkan penghadang dilarang masuk di semua pintu masuk di taman rekreasi awam masing-masing.
“Saya juga harap semua pengawal keselamatan dan kakitangan yang menjaga semua taman rekreasi awam melakukan pemantau yang lebih bagi memastikan rakyat negeri ini tidak melanggar undang-undang atau peraturan ditetapkan oleh Kementerian Kesihatan Malaysia (KKM) dan MKN, ” katanya. – K! ONLINE.


Bukan nak pertahankan Shuk, takut kena pada diri sendiri – Janna Nick
Oleh KOSMO!

25 Januari 2021, 5:23 pm
PETALING JAYA – Pelakon Janna Nick berpendapat orang ramai tidak seharusnya campur tangan atau melemparkan tohmahan berlebih-lebihan terhadap isu pergolakan rumah tangga Shuk Sahar.
Pemilik nama sebenar Nurul Jannah Muner, 26, terpanggil mengutarakan pandangan peribadi impak keghairahan khalayak yang seperti berlumba-lumba mengutuk juruhebah Hot FM itu selepas didakwa curang dengan seorang wanita baru-baru ini.
“Bukan hendak menyebelahi Shuk tetapi kita tak tahu perjalanan hidup ini macam mana. Ramai lagi orang biasa di luar sana yang ada skandal, bezanya mereka bukan artis.
“Tidak perlu campur urusan peribadi dengan kerjaya mereka,” tulisnya dalam entri berkenaan.
Ujar pelakon yang kini terkenal menerusi drama Melastik Ke Hatimu itu, dia juga meminta netizen tidak terlalu banyak memperkatakan isu rumah tangga orang lain.
“Isu-isu dalam kain seperti ini kita tidak tahu siapa yang betul dan siapa salah.Kalau kena pada batang hidung sendiri barulah kita nak sedar.

“Jadi lebih bagus kita doakan yang baik-baik. Kita sibuk bercakap dan kutuk sana sini pun tak guna sebab sila-silap esok lusa mereka suami isteri akan berbaik semula,” katanya lagi.
Rata-rata pengikut Instagramnya turut bersetuju dengan pendapat pengacara Melodi itu supaya tidak terlalu menyibuk urusan rumah tangga orang lain.
Terdahulu, rumah tangga Shuk atau nama sebenarnya Mohammad Shukri Mohamed Sahar, 35, sekali lagi menjadi perhatian ramai selepas isterinya, Rossalennah Natassiah Asshaferah mendedahkan kecurangan dia selepas didakwa berkunjung di rumah wanita lain. – K! ONLINE


Henti muat naik komen negatif kejadian kebakaran di IPD Timur Laut
Oleh NOOR HASLIZA NUSI

25 Januari 2021, 5:35 pm
GEORGE TOWN – Polis menggesa orang ramai menghentikan memuat naik komen atau andaian negatif berhubung kejadian kebakaran di aras empat sebuah bilik pejabat Bahagian Siasatan Jenayah Narkotik (BSJN) Ibu Pejabat Polis Daerah Timur Laut (IPDTL) di sini hari ini.
Ketua Polis Daerah Timur Laut, Asisten Komisioner Soffian Santong berkata, terdapat pelbagai andaian atau komen berbaur negatif oleh netizen menerusi laman sosial Facebook yang kononnya kebakaran itu disengajakan bagi tujuan penghapusan bahan bukti.
Menurutnya, netizen mengandaikan kejadian tersebut berlaku bagi memberi ruang kepada pesalah agar terlepas daripada pendakwaan atau hukuman mahkamah.
“Sebaliknya, insiden kebakaran ini langsung tidak melibatkan sebarang kemusnahan dokumen-dokumen penting penyiasatan termasuk barang-barang kes serta tidak akan menjejaskan sama ada kes yang masih dalam siasatan ataupun kes dalam perbicaraan mahkamah.
“Isi kandungan dokumen-dokumen yang musnah dalam kebakaran tersebut juga telah dimuat naik dalam sistem maklumat Polis Diraja Malaysia sebelum ini,” katanya dalam satu kenyataan di sini hari ini.
Justeru, beliau meminta orang ramai menghentikan komen-komen berbentuk andaian berkaitan insiden kebakaran tersebut yang boleh menimbulkan persepsi tidak sihat dalam kalangan masyarakat umum. – K! ONLINE


Tutup stesen minyak awal untuk kegiatan seludup petrol
Oleh BAHRUDDIN HATTA

25 Januari 2021, 5:24 pm
TANAH MERAH – Penutupan operasi sebuah stesen minyak di Kampung Kerilla Estet di sini yang diawalkan 30 minit membongkar kepada kegiatan pemiliknya yang menjadi dalang dalam melakukan penyeludupan minyak petrol yang dijalankan di situ.
Maklumat itu diperoleh selepas Kementerian Perdagangan Dalam Negeri dan Hal Ehwal Pengguna (KPDNHEP) Kelantan menjalankan risikan sebelum menyerbu stesen minyak itu semalam.
Ketua Pegawai Penguatkuasa KPDNHEP Tanah Merah, Ahmad Azizi Abdul Kadir berkata, dalam serbuan pada pukul 8 malam itu, pihaknya dapat menahan seorang suspek manakala seorang lagi sempat melarikan diri.
Menurutnya, anggota KPDNHEP melakukan serbuan selepas membuat risikan awal di stesen minyak itu yang sepatutnya beroperasi sehingga pukul 8 malam.
Katanya, siasatan awal mendapati, stesen minyak itu sengaja tutup lebih awal iaitu kira-kira pukul 7.30 malam untuk melakukan aktiviti penyeludupan.
“Seramai enam anggota KPDNHEP yang membuat pemerhatian di kawasan tersebut telah mendapati sebuah kenderaan pacuan empat roda jenis Mitsubishi Pajero dan sebuah van dalam keadaan mencurigakan telah masuk ke stesen minyak itu.

“Anggota-anggota KPDNHEP telah menyerbu stesen minyak itu dan menahan seorang lelaki berusia 29 tahun sedang mengisi minyak ke dalam lapan buah tong plastik. Menyedari kehadiran pihak berkuasa, seorang lagi suspek bertindak melarikan diri,” katanya pada sidang akhbar di Pejabat KPDNHEP Tanah Merah.
Menurut Ahmad Azizi, hasil pemeriksaan terhadap dua buah ke kenderaan itu yang berada di stesen minyak itu membawa kepada 80 buah tong plastik.
Katanya, siasatan mendapati, suspek sudah mengisi minyak petrol di dalam lapan buah tong yang bersamaan dengan 195 liter minyak untuk diseludup ke negara jiran.
“Nilai keseluruhan rampasan minyak petrol termasuk dua buah kenderaan itu dianggarkan bernilai lebih RM8,370.
“Siasatan juga mendapati, stesen minyak itu baru sahaja menjalankan kegiatan menyeludup minyak petrol. Minyak petrol juga dipercayai akan diseludup melalui laluan ke sempadan negara jiran di daerah ini,” katanya.
Kes disiasat mengikut Peraturan 12A, Peraturan Kawalan Bekalan 1974 yang memperuntukkan hukuman denda RM 1 juta atau penjara tiga tahun atau kedua-duanya sekali jika sabit kesalahan. – K! ONLINE


Pengawal keselamatan serah RM10, telefon pintar dalam kejadian samun
Oleh ROHANA MOHD. NAWI

25 Januari 2021, 5:32 pm
BACHOK – Seorang pengawal keselamatan hanya mampu menyerahkan wang tunai sebanyak RM10 dan sebuah telefon pintar selepas digertak dengan sebilah pisau rambo dalam kejadian samun di pondok pengawal di sebuah sekolah di sini semalam.
Kejadian berlaku kira-kira pukul 3.30 pagi, ketika mangsa yang berusia 59 tahun sedang berada di dalam kereta jenis Proton Wira miliknya sebelum menyedari kehadiran dua orang lelaki yang tidak dikenali.
Ketua Jabatan Siasatan Jenayah Kelantan, Asisten Komisioner Wan Khairuddin Wan Idris berkata, siasatan mendapati salah seorang daripada lelaki terbabit kemudian membuka pintu kereta sebelum mengacukan sebilah pisau rambo ke arah dada mangsa.
Katanya, suspek telah mengarahkan supaya menyerahkan semua barang-barang berharga yang ada bersamanya.
“Bimbang dengan keselamatan diri, mangsa kemudian menyerahkan sebuah telefon pintar dan wang tunai RM10 kepada salah seorang lelaki terbabit.
“Pada masa sama, suspek bergegas ke pos pengawal sebelum mengacukan pisau ke arah leher seorang lagi pengawal sebelum lelaki itu menyerahkan sebuah telefon pintarnya,” katanya ketika dihubungi Kosmo! hari ini.

Menurut Wan Khairuddin, suspek cuba bertindak untuk melarikan kereta mangsa, namun gagal apabila salah seorang pengawal telah melibas sebatang kayu ke arahnya.
Ujarnya, susulan kejadian itu, kedua-dua suspek melarikan diri dan melompat pagar sekolah berkenaan.
Katanya, berdasarkan keterangan mangsa, salah seorang daripada mereka yang berada di dalam pos pengawal terdengar rakan sekerjanya sedang bercakap dengan seseorang sebelum suspek bertindak membuka pintu pintu pondok pengawal dua minit kemudian.
“Siasatan mendapati, kedua-dua mangsa mengalami kerugian kira-kira RM800 untuk dua buah telefon pintar.
“Polis sedang menjalankan gerakan untuk mengesan dua lelaki terbabit untuk siasatan lanjut,” katanya.
Kes disiasat mengikut Seksyen 395/397 Kanun Keseksaan kerana melakukan samun secara berkumpulan dengan menggunakan senjata. – K! ONLINE.


Polis siasat doktor wanita palsu dokumen pesakit
Oleh NOOR HASLIZA NUSI

25 Januari 2021, 5:21 pm
GEORGE TOWN – Polis sedang menjalankan siasatan berhubung tindakan seorang doktor dari sebuah hospital kerajaan di negeri ini yang disyaki memalsukan dokumen rekod pesakit, tuntutan Insurans dan Pertubuhan Keselamatan Sosial (Perkeso) tahun lalu.
Ketua Ketua Jabatan Siasatan Jenayah Komersil negeri, Asisten Komisioner Mohd. Rosni Mohd. Lazim berkata, siasatan dijalankan selepas pihaknya menerima laporan berhubung kejadian berlaku daripada seorang pegawai atasan hospital berkenaan pada 20 Januari lalu.
Menurutnya, hasil siasatan lanjut pihaknya telah merampas beberapa dokumen di kediaman suspek wanita berusia 37 tahun di Kulim, Kedah sebaik laporan diterima.
“Suspek kini masih bertugas di hospital berkenaan dan laporan dibuat sebaik pegawai atasan terbabit menerima laporan daripada seorang doktor lelaki yang menemui dokumen menggunakan tanda tangan serta cop rasmi miliknya pada 30 Disember tahun lalu.
“Siasatan polis mendapati, kejadian ini melibatkan dua mangsa iaitu doktor ortopedik yang masing-masing bertugas di hospital sama dengan suspek manakala seorang lagi doktor wanita telahpun bertukar ke Sibu, Sarawak pada tahun 2017,” katanya kepada pemberita di Ibu Pejabat Polis Kontinjen (IPK) di sini tadi.
Beliau memberitahu, siasatan mendapati suspek terbabit dikatakan telah menggunakan tandatangan dan cop milik kedua-dua mangsa terbabit untuk tujuan memalsukan masing-masing empat dan tiga dokumen rekod pesakit, tuntutan Insurans serta Perkeso.

“Kita percaya, dia (suspek) memperoleh faedah bagi tuntutan Socso dan Insurans tersebut.
“Siasatan lanjut sedang dijalankan termasuk mengenal pasti individu yang namanya tertera pada dokumen tersebut,” ujarnya.
Tambah beliau, siasatan akan dijalankan mengikut Seksyen 468/471 Kanun Keseksaan kerana memalsukan dokumen kerajaan. – K! ONLINE


JPJ Kelantan keluarkan 1,426 notis saman dalam Ops Covid-19
Oleh ROSLIZA MOHAMED

25 Januari 2021, 5:31 pm
KOTA BHARU – Jabatan Pengangkutan Jalan (JPJ) Kelantan telah mengeluarkan sebanyak 1,426 notis saman dalam Ops Covid-19 sejak pelaksanaan Perintah Kawalan Pergerakan (PKP) di negeri ini sejak 16 Januari lalu.
Pengarah JPJ Kelantan, Hanif Yusabra Yusuf berkata, daripada jumlah itu, sebanyak 1,081 melibatkan pelbagai kesalahan dikesan menerusi operasi itu.
Menurutnya, sebanyak 321 kes kesalahan teknikal; lesen kenderaan motor dan insurans (179 kes), lebih muatan (178 kes); lesen memandu (155 kes); muatan bahaya (39 kes); lesen memandu tamat tempoh (12 kes); perlanggaran prosedur operasi standard (SOP) (5 kes) dan lain-lain kesalahan 192 kes.
“Bagi tempoh itu juga, sebanyak 8,989 kenderaan diperiksa, manakala 774 buah kenderaan telah diperiksa,” katanya ketika dihubungi Kosmo! hari ini.
Ujarnya, Ops Covid -19 itu dijalankan dengan kerjasama Polis Diraja Malaysia ( PDRM) negeri ini, namun JPJ akan mengeluarkan notis kepada pengguna jalan raya mengikut kesalahan tertentu.
Katanya, operasi itu melibatkan di enam sekatan jalan raya (SJR), selain pemantauan di Terminal Bas Lembah Sireh di sini dan di Stesen Penguat Kuasa JPJ. – K! ONLINE


BBP Seri Manjung bakal jadi destinasi pelancongan
Oleh SHAMSUL KAMAL AMARUDIN

25 Januari 2021, 5:28 pm
LUMUT – Balai Bomba dan Penyelamat (BBP) Seri Manjung dekat sini akan dibangunkan sebagai destinasi pelancongan terbaru di Perak.
Ketua BBP Seri Manjung, Shuib Idris berkata, ini kerana terdapat pelbagai daya tarikan yang disediakan untuk pelancong sekali gus memberi peluang orang ramai mengenali lebih dekat tugas dan peranan pasukan itu.
Katanya, antara daya tarikan disediakan termasuk ruangan untuk berswafoto yang disediakan di hadapan premis itu yang juga BBP pertama di negara ini menyediakan kemudahan itu.
Katanya, ruangan itu menggunakan bahan terbuang dihasilkan menerusi kolaborasi dengan Majlis Perbandaran Manjung (MPM) bagi membolehkan orang ramai berswafoto pada bila-bila masa di situ.
“Selain itu, kami juga menyediakan galeri yang menempatkan peralatan dan topi operasi yang pernah digunakan pasukan ini sejak tahun 1800-an serta sudut Laman Mata Hati menggunakan bahan terpakai,” katanya dalam program bersama pengamal media di sini hari ini.
Menurutnya, balai itu turut membina Taman Herba yang menanam kira-kira 60 spesies termasuk lemuju, tongkat ali, bunga gincu, cermin mekah, putat dan sebagainya.

Selain itu, katanya, pasukan itu juga melakukan projek pertanian dalam bandar dengan menanam pelbagai tanaman dan sayur-sayuran seperti pisang, tebu, nanas, kacang tanah, tembikai madu serta sawi, menjadikannya BBP pertama di Perak dan kedua di negara ini melaksanakan projek tersebut.
Ruangan Perkampungan Ikhtiar Hidup turut diwujudkan dalam kawasan premis itu yang mana sebelum ini sering digunakan untuk memberi pedoman dan tunjuk ajar kepada kumpulan pendaki dan penggemar aktiviti hutan, bagaimana untuk ‘hidup’ dalam hutan menggunakan bahan semula jadi.
“Balai ini juga mempunyai replika kapal yang digunakan sebagai tempat latihan penyelamatan serta simulasi tindakan boleh dilakukan ketika berada dalam gelap.
“Sebelum ini ia sering menjadi tempat latihan untuk pelbagai agensi termasuk dari luar Perak dan akan menjadi antara lokasi boleh dikunjungi pelancong,” katanya.
Shuib berkata, ketika ini pihaknya sedang bekerjasama dengan MPM bagi merealisasikan cadangan itu dan akan dilaksanakan apabila aktiviti pelancongan dibenarkan dibuka semula selepas Perintah Kawalan Pergerakan (PKP) ditamatkan nanti. – K! ONLINE


Tindakan tegas terhadap perosak alam sekitar – Saarani
Oleh SHAARANI ISMAIL

25 Januari 2021, 5:34 pm
MANJUNG – Kerajaan negeri Perak akan bertindak tegas terhadap mana-mana pihak yang didapati menjadi penyebab terhadap kerosakan Pantai Teluk Akuan di Segari seperti dilaporkan semalam.
Menteri Besar Perak, Datuk Saarani Mohamad berkata, tindakan akan diambil selepas penilaian dan perbincangan dibuat jabatan berkaitan.
“Saya sudah minta laporan daripada jabatan-jabatan berkenaan,” katanya ringkas melalui pesanan WhatsApp yang dikongsi kepada pengamal media hari ini.
Sementara itu, Pengarah Jabatan Alam Sekitar (JAS) Perak, Rosli Zul berkata, pihaknya sudah menjalankan pemeriksaan awal di lokasi dan mendapati ia dilakukan oleh pihak lain dan bukan pihak yang dikesan mengakibatkan kerosakan di alur air bermusim seperti dilaporkan sebelum ini.
Katanya, berdasarkan rekod, pihak berkenaan juga didapati mempunyai kelulusan Laporan Penilaian Kesan Alam (EIA) pada tahun 1995.
“Siasatan bersepadu dijalankan hari ini dengan membabitkan JAS, Jabatan Perhutanan, Jabatan Mineral dan Geosains (JMG) dan pegawai daripada pejabat Exco kerajaan negeri.

“Setakat ini mereka masih berada di lapangan dan hasil siasatan juga masih belum diterima (untuk mengatakan sama ada pihak berkenaan mematuhi EIA atau sebaliknya),” katanya ketika dihubungi.
Kosmo! hari ini melaporkan, kesan kemusnahan alam sekitar berikutan kegiatan kuari yang dikesan tidak mematuhi beberapa syarat kelulusan Penilaian Kesan Alam Sekitar (EIA) yang sedang dijalankan di Hutan Simpan Segari Melintang kini merebak ke Pantai Teluk Akuan yang terletak berhampiran.
Pantai yang turut menjadi lokasi pendaratan penyu untuk bertelur itu kini tercemar dengan kesan tanah yang turut mengakibatkan persisirnya dikelilingi warna keruh tanah. – K! ONLINE


Susulan penemuan mayat wanita, cemburu punca mangsa dibunuh
Oleh IVAN AMIRUL

25 Januari 2021, 5:18 pm
KOTA KINABALU – Ketua Polis Daerah Kota Kinabalu, Asisten Komisioner Habibi Majinji mengesahkan penemuan mayat wanita di kawasan semak berhampiran tempat pembuangan sampah di kawasan Bandaran Berjaya Selasa minggu lalu diklasifikasikan sebagai kes bunuh.
Habibi berkata, seorang lelaki berusia 30 tahun yang mempunyai 13 rekod jenayah membabitkan pelbagai kes sejak lapan tahun lalu turut ditahan untuk membantu siasatan lanjut.
Katanya, wanita terbabit dikenali dengan nama Kelly dan dipercayai berusia lingkungan 30-an.
Tambahnya, wanita berkenaan juga dipercayai warga asing namun siasatan lanjut masih diteruskan untuk mengenal pasti identiti sebenar mangsa.
“Hasil siasatan, wanita terbabit sering dilihat berkeliaran bersama suspek sambil menghidu gam.
“Bagaimanapun, ada saksi yang mendakwa terdengar mangsa bertengkar dengan seseorang sebelum ditemui mati,” katanya ketika dihubungi hari ini.

Mengulas lanjut, Habibi memaklumkan bertindak atas semua maklumat diperoleh, suspek berjaya ditahan pada pukul 7.30 malam Jumaat minggu lalu di Jalan Maktab Gaya.
Sementara itu, Habibi berkata, soal siasat awal menunjukkan suspek mengaku mengenali mangsa sejak enam bulan lalu dan ada menumbuk mangsa beberapa kali ketika bertengkar di atas bukit tempat tinggal mangsa.
“Motif kejadian dipercayai akibat suspek cemburu ke atas mangsa selepas dilihat berjalan dengan lelaki lain sebelum kejadian berlaku.
“Berhubung punca kematian mangsa adalah disebabkan kecederaan pada kepala dan muka akibat senjata tumpul dan pukulan yang kuat.” jelasnya.
Katanya, siasatan masih diteruskan mengikut Seksyen 302 Kanun Keseksaan.
Terdahulu, mayat wanita ditemui orang awam kira-kira pukul 7 malam dalam kejadian Selasa minggu lalu berhampiran tempat pembuangan sampah di kawasan Bandaran Berjaya. – K! ONLINE


Semakan kehakiman MUDA Syed Saddiq dibantah Peguam Negara
Oleh NUZULSHAM SHAMSUDDIN

25 Januari 2021, 5:10 pm
KUALA LUMPUR – Permohonan kebenaran semakan kehakiman yang dikemukakan Syed Saddiq Syed Abdul Rahman serta 12 individu bagi mencabar keputusan Jabatan Pendaftaran Pertubuhan (RoS) yang menolak permohonan mereka untuk mendaftarkan Ikatan Demokratik Malaysia (MUDA) sebagai sebuah parti politik, dibantah Jabatan Peguam Negara hari ini.
Peguam Kanan Persekutuan, Ahmad Hanir Hambali berkata, bantahan itu dibuat atas alasan permohonan tersebut adalah pramatang dan penyalahgunaan proses mahkamah.
“Pihak kami berhujah bahawa pemohon tidak merayu kepada Menteri Dalam Negeri Datuk Seri Hamzah Zainuddin terlebih dahulu sebelum memfailkan semakan kehakiman sebagaimana yang diperuntukkan di bawah Seksyen 18 Akta Pertubuhan 1966 dan MUDA mempunyai tempoh 30 hari dari 6 Januari untuk mengemukakan rayuannya.
“Justeru mahkamah menetapkan 4 Februari ini untuk keputusan mengenai permohonan bagi semakan kehakiman tersebut,” katanya ketika dihubungi hari ini.
Beliau berkata demikian selepas pendengaran permohonan itu di hadapan Hakim Mahkamah Tinggi Datuk Seri Mariana Yahya menerusi aplikasi Zoom.
Dalam prosiding itu, Syed Saddiq yang juga pengasas MUDA serta 12 individu selaku pemohon diwakili peguam Tan Sri Tommy Thomas, Datuk Ambiga Sreenevasan dan Lim Wei Jiet.

Pada 12 Januari lalu, MUDA telah memfailkan permohonan semakan itu dengan menamakan RoS dan Menteri Dalam Negeri masing-masing sebagai responden pertama dan kedua.
Selain itu mereka turut memohon perintah untuk membatalkan keputusan jabatan pendaftaran itu yang menolak pendaftaran MUDA sebagai pertubuhan di bawah kategori parti politik menurut Seksyen 7 Akta Pertubuhan 1966.
Syed Saddiq yang juga bekas Ketua Armada Bersatu dalam afidavit sokongan yang difailkan bersama semakan kehakiman berkata pihaknya menerima surat daripada RoS pada 6 Januari lepas yang menyatakan bahawa permohonan MUDA tidak mematuhi Jadual Pertama Akta Pertubuhan 1966.
Permohonan itu kemudian ditolak mengikut Seksyen 7 (3) (e) Akta Pertubuhan 1966.
Menurutnya, terdapat kelalaian (omission) dari pihak RoS untuk menjelaskan secara terperinci perenggan kecil atau peruntukan mana di bawah Jadual Pertama yang tidak dipatuhi oleh MUDA.
Penaja-penaja MUDA tidak dapat mengetahui akan ketidakpatuhan yang dikatakan itu dan tidak dapat membetulkannya. – K!ONLINE


Polis Perak keluarkan 169 kompaun ingkar SOP PKP
Oleh ASLIZA MUSA

25 Januari 2021, 4:43 pm
IPOH – Polis mengeluarkan 169 kompaun membabitkan individu dan pemilik premis atas pelbagai kesalahan ingkar prosedur operasi standard (SOP) Covid-19 di bawah Perintah Kawalan Pergerakan (PKP).
Ketua Polis Perak, Datuk Mior Faridalathrash Wahid berkata, jumlah kompaun itu dikeluarkan dalam tempoh tiga hari PKP dikuat kuasa bermula Jumaat lalu sehingga semalam.
Katanya, dalam tempoh tersebut juga, pemantauan pihaknya mendapati peratusan pematuhan orang ramai terhadap SOP PKP di negeri ini adalah sebanyak 97 peratus.
“Objektif pemantauan yang kita lakukan adalah untuk memastikan pemilik premis perniagaan dan individu mematuhi SOP yang dikeluarkan selain sebagai peringatan untuk mereka terus mengamalkan norma baharu.
“Jadi, bagi mereka yang secara sengaja ingkar PKP, pihak polis tidak teragak-agak mengeluarkan kompaun di atas kegagalan mematuhi SOP kerana sikap itu secara tidak langsung turut membahayakan diri orang lain,” katanya dalam sesi wawancara bersama radio Perak FM di sini hari ini.
Menurut beliau, 576 kompaun ingkar SOP turut dikeluarkan ketika Perintah Kawalan Pergerakan Bersyarat (PKPB) dilaksanakan di Perak bermula 13 hingga 21 Januari lalu dengan pematuhan SOP sebanyak 96 peratus.

“Semasa PKPB kita telah laksanakan sebanyak 16 sekatan jalan raya (SJR) di sempadan-sempadan negeri Perak bagi mengelakkan orang ramai bebas keluar masuk ke negeri ini.
“Bagi tujuan PKP pula, SJR telah ditambah kepada 53 melibatkan sempadan negeri dan daerah dengan kekuatan seramai 1,822 pegawai dan anggota yang bertugas setiap hari,” katanya.
Sementara itu dalam perkembangan berlainan, beliau memberitahu, polis Perak telah berjaya menurunkan kadar indeks jenayah keseluruhan sebanyak 1,523 kes bersamaan 31 peratus pada tahun lalu.
Katanya, penurunan itu menerusi jenayah harta benda yang turun sebanyak 1,212 kes bersamaan 31.8 peratus manakala jenayah kekerasan pula turun dengan 311 kes atau 28.2 peratus berbanding tahun 2019.
“Saya juga amat bangga kerana semua daerah di negeri ini mencatatkan penurunan dengan tiga daerah mencatatkan penurunan paling tinggi iaitu Kampar, Ipoh dan Muallim,” katanya. – K! ONLINE.


Cadang pelajar sekolah jalani pembelajaran hibrid
Oleh NORLIDA AKMAR IDROS

25 Januari 2021, 4:37 pm
ALOR SETAR – Gabungan Pelajar Melayu Semenanjung (GPMS) Kedah mencadangkan supaya kerajaan menambah baik kaedah pengajaran dan pembelajaran di rumah (PdPR) menerusi pelaksanaan pembelajaran secara hibrid.
Pengerusinya, Asril Ariff Abdul Malik berkata, pembelajaran secara hibrid yang diperkenalkan kepada mahasiswa universiti dilihat sesuai dilaksanakan kepada pelajar sekolah.
“Pelaksanaan pembelajaran tersebut amat sesuai dengan situasi semasa Perintah Kawalan Pergerakan yang kita masih belum tahu bila akan berakhir,” katanya dalam satu kenyataan di sini hari ini.
Kata beliau, menerusi sistem itu juga, kalangan guru dan pelajar tidak perlu bergantung kepada kelas dalam talian semata-mata.
“Proses pembelajaran secara bersemuka juga akan dijalankan mengikut masa yang sesuai,” ujarnya. – K! ONLINE.


Arkib simpan dokumen lama terbakar
Oleh NOOR HASLIZA NUSI

25 Januari 2021, 4:51 pm
GEORGE TOWN – Beberapa arkib simpanan dokumen lama musnah dalam kebakaran di sebuah bilik pejabat Bahagian Siasatan Jenayah Narkotik (BSJN) Ibu Pejabat Polis Daerah Timur Laut (IPD TL) di sini pagi tadi.
Ketua Polis Negeri, Datuk Sahabudin Abd Manan berkata, pihaknya kini menunggu laporan berhubung punca kejadian berlaku daripada pihak bomba.
“Kebakaran yang berlaku mengakibatkan beberapa arkib simpanan dokumen lama terbakar.
“Siasatan lanjut sedang dijalankan pihak bomba termasuk jumlah kerugian yang dialami,” katanya kepada pemberita di Ibu Pejabat Polis Kontinjen (IPK) Pulau Pinang di sini hari ini.
Kebakaran bangunan pejabat kerajaan Kelas A itu berlaku pada pukul 7.45 pagi tadi dengan peratusan kebakaran 90 peratus melibatkan bilik di bahagian belakang manakala 40 peratus di bahagian hadapan. – K! ONLINE.


Dicekup kali pertama seludup 1.7 tan benih kerang
Oleh MOHD YUNUS YAKKUB

25 Januari 2021, 5:01 pm
SABAK BERNAM – Cubaan kali pertama seorang pemandu lori disyaki bagi menyeludup 100 guni benih kerang seberat kira-kira 1.7 tan dengan upah RM250 gagal selepas diberkas di Simpang 3, Sungai Lang, Sekinchan di sini baru-baru ini.
Penangkapan suspek berusia 30an itu dilakukan kira-kira pukul 12.30 tengah hari pada Sabtu lalu selepas Cawangan Perlindungan Sumber (CPS) Pelabuhan Klang, Jabatan Perikanan Selangor mengesan lori tersebut dalam keadaan mencurigakan di kawasan berkenaan.
Pengarah Perikanan Selangor, Abdul Rahman Abdul Wahab berkata, siasatan awal mendapati pemandu lori tersebut dibayar kira-kira RM250 bagi sekali perjalanan membawa benih-benih kerang yang disyaki dicuri di sepanjang perairan pantai daerah ini.
Katanya, siasatan turut mendapati ini merupakan kali pertama pemandu lori tersebut cuba menyeludup benih kerang berkenaan.
“Hasil pemeriksaan menemui sebanyak 100 guni benih kerang seberat kira-kira 1.7 tan di bahagian belakang lori tersebut yang dibawa tanpa sebarang dokumen sah dari Jabatan Perikanan Malaysia.
“Berat seguni benih kerang itu adalah 17 kilogram dengan nilai rampasan termasuk lori dianggarkan RM150,000,” katanya ketika dihubungi Kosmo! di sini hari ini.

Beliau memberitahu, kegiatan mencuri benih kerang penyeludupan ini kebiasaanya dilakukan mengikut musim benih kerang di Selangor antara pertengahan November hingga Februari tahun ini.
Difahamkan benih kerang itu kemudiannya diseludup ke Thailand.
Abdul Rahman menegaskan, kesemua barang rampasan termasuk suspek kini ditahan di Pusat Tahanan Vesel Kuala Selangor untuk siasatan lanjut mengikut Akta Perikanan 1985.
“Peraturan 4(3) Peraturan-Peraturan Perikanan (Pemuliharaan dan Kultur Kerang)2002 menyatakan bahawa tiada seorang pun boleh mengambil apa-apa benih kerang dari suatu tapak kerang semulajadi atau tapak kerang.
“Sabit kesalahan boleh didenda tidak melebihi RM10,000 atau penjara sehingga setahun atau kedua-duanya sekali,” jelasnya.
Kosmo! sebelum ini melaporkan penternak kerang di pesisir Pantai Sungai Leman, Sekinchan di sini berdepan ancaman aktiviti mencuri benih kerang didakwa dilakukan sindiket yang menggunakan bot roto.
Sindiket didakwa didalangi penduduk tempatan dari luar kawasan tersebut difahamkan akan menyeludup benih yang dicuri itu ke Thailand. – K!ONLINE.


4 lelaki provokasi polis kena buat kerja amal dua bulan
Oleh MOHD SYALMIZI HAMID

25 Januari 2021, 4:47 pm
GEORGE TOWN – Empat lelaki diperintahkan melakukan kerja amal dalam tempoh dua bulan selepas didapati bersalah di Mahkamah Majistret di sini hari ini atas pertuduhan melakukan provokasi terhadap polis di Tanjung Tokong di sini 17 Janari lalu.
Majistret R. Manomani memerintahkan tertuduh, Shahrizal Anuar, 38, Mohd. Safwan Akbar, 29, Mohd. Hafiz Nasri Shah, 28, dan Mohd. Danial Al Arabia Mohd. Rafi, 24 menjalani hukuman perintah kehadiran berwajib itu selepas mengaku bersalah.
Mereka diperintahkan menjalani hukuman itu bagi tempoh dua bulan selama tiga jam sehari.
Mengikut pertuduhan, mereka didakwa menggunakan kekerasan jenayah dengan cara membuat provokasi terhadap tiga anggota polis pada pukul 5.40 petang, 17 Januari lalu di simpang lampu isyarat Jalan Tanjong Tokong, di sini.
Kesalahan itu didakwa dilakukan mengikut Seksyen 353 Kanun Keseksaan yang memperuntukan hukuman penjara dua tahun atau denda sehingga RM10,000 atau kedua-duanya sekali.
Kes dikendalikan Timbalan Pendakwaraya, Rais Imran Hamid manakala keempat-empat tertuduh diwakili peguam, Nur Najihah Ahmad Zulkarnain.

Sementara itu, di hadapan majistret sama, keempat-empat mereka serta tiga yang lain iaitu Azizul Mohamad, 45; Mohd Idris Ayob, 25, dan Danish Ikmal Mohd Shafiq Samugam, 20, didenda RM700 selepas didapati bersalah melanggar Perintah Kawalan Pergerakan (PKP) di lokasi dan masa yang sama.
Baru-baru ini tular satu video di laman sosial yang memaparkan beberapa individu mendakwa tiga anggota Unit Rondaan Bermotosikal (URB) menendang dua lelaki yang menaiki motosikal di Jalan Sri Tanjung, Tanjung Tokong sehingga terbalik.
Bagaimanapun, mangsa kemalangan itu sebenarnya berlanggar dengan sebuah kereta selepas cuba melarikan diri ketika polis mengarahkan berhenti kerana tidak memakai topi keledar. – K! ONLINE.


Dicekup kurang satu jam selepas menyamun
Oleh EDDY AQMAL MOHAMED HAMIDI

25 Januari 2021, 5:13 pm
AMPANG JAYA – Tindakan seorang lelaki menyamun warga asing yang ingin mencari kotak untuk dijual akhirnya memakan diri selepas dia diberkas polis di sebuah rumah di Jalan Pandan Indah 18, Pandan Indah di sini semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian berlaku pukul 4.34 petang sewaktu mangsa seorang lelaki warga Myanmar berusia 49 tahun sedang mencari kotak di kawasan tersebut sebelum didatangi suspek.
“Suspek yang berusia 32 tahun memaklumkan bahawa dia mempunyai kotak yang banyak di dalam rumahnya dan ketika mangsa mahu masuk ke rumah itu menerusi pagar hadapan, suspek kemudiannya bertindak mengacukan sebilah pisau dan menyamun beg mangsa yang mengandungi wang tunai.
“Kejadian tersebut disaksikan oleh orang awam yang kemudiannya menghubungi pihak polis dan anggota yang tiba tidak lama kemudian telah membuat tangkapan ke atas suspek pukul 5.10 petang,” katanya menerusi satu kenyataan di sini hari ini.
Menurut Mohamad Farouk, antara barangan yang turut dirampas adalah sehelai baju-T berwarna putih, sehelai seluar pendek berwarna hitam, sebilah pisau berhulu berwarna hitam dan wang tunai berjumlah RM53.
“Semakan yang dilakukan mendapati suspek mempunyai lapan rekod jenayah melibatkan kes samun, pecah rumah, curi, ugutan jenayah, mencederakan orang dan dua rekod dadah.

“Suspek kini direman tujuh hari sehingga 31 Januari bagi membantu siasatan di bawah Seksyen 392/397 Kanun Keseksaan yang boleh dikenakan hukuman penjara 14 tahun dan sebat jika disabitkan kesalahan,” ujar beliau. – K! ONLINE


[VIDEO]Sindiket edar dadah antarabangsa tumpas, 54 kilogram syabu dirampas
Oleh DIYANATUL ATIQAH ZAKARYA

25 Januari 2021, 5:16 pm
MELAKA – Polis negeri ini berjaya menumpaskan sindiket pengedaran dadah antarabangsa dan merampas 54 kilogram dadah jenis syabu yang dianggarkan bernilai RM2.08 juta, Khamis lalu.
Ketua Polis Melaka, Datuk Abdul Majid Mohd. Ali berkata, dalam tempoh 24 jam pihaknya turut memberkas empat lelaki tempatan dan dua lagi warga Indonesia berusia antara 32 hingga 49 tahun, dalam empat serbuan berasingan di sekitar daerah Melaka Tengah.
Katanya, kegiatan itu dikesan oleh anggota peronda kira-kira pukul 9.15 malam selepas terlihat suspek pertama dalam keadaan mencurigakan memindahkan barang dari bonet belakang sebuah kereta jenis Mercedes Benz ke dalam kereta Volkswagen Passat dipandunya sebelum memecut laju.
“Anggota peronda cuba mengejar kereta tersebut, namun gagal dan berpatah balik untuk membuat pemeriksaan ke atas Mercedes Benz berkenaan.
“Hasil pemeriksaan, anggota kita menemukan dua guni mengandungi 24 peket plastik teh bewarna hijau dan satu beg berzip mengandungi tujuh peket plastik sama yang disyaki dadah jenis syabu seberat 33.043 kilogram bernilai RM1.24 juta,” katanya.
Beliau berkata demikian pada sidang akhbar rampasan tersebut di Ibu Pejabat Polis Kontinjen (IPK) Melaka, di sini, hari ini.

Katanya, hasil siasatan lanjut, polis berjaya menjejaki dan memberkas suspek pertama serta merampas dadah jenis syabu seberat 21.386 kilogram bernilai RM840,000 di sebuah pangsapuri di Klebang.
“Susulan tangkapan itu, sepasukan pegawai dan anggota dari IPK Melaka dan Jabatan Siasatan Jenayah Narkotik, Bukit Aman telah melakukan tiga lagi serbuan berasingan dan memberkas lima lelaki termasuk dua warga Indonesia dalam tempoh kurang 24 jam.
“Keempat-empat suspek tempatan yang diberkas tidak bekerja manakala dua warga asing itu adalah nelayan dan berasal dari Pulau Rupat,” katanya.
Mengulas lanjut, beliau berkata, kesemua dadah yang dirampas dipercayai telah dibawa masuk ke negeri ini sebelum pelaksanaan Perintah Kawalan Pergerakan (PKP) 2.0 sebagai lokasi transit bagi pengedaran antarabangsa.
“Jumlah dadah yang dirampas ini mampu menampung 100,000 sehingga 150,000 penagih dadah, jadi kita yakin ia merupakan sindiket pengedaran antarabangsa dan menjadikan negeri ini sebagai lokasi transit.
“Kita turut menyita sebuah bot nelayan, dua buah motosikal dan empat buah kereta bernilai RM179,000 yang disyaki digunakan dalam kegiatan ini,” katanya.
Tambahnya, kesemua suspek yang ditahan turut didapati positif dadah jenis methamphetamine dan direman sehingga 29 Januari bagi membantu siasatan mengikut Seksyen 39B Akta Dadah Berbahaya 1952. – K! ONLINE


Hasrat Koperal Azmi bertemu rakan tercapai
Oleh SITI NOR MAS ERAH AMRAN

25 Januari 2021, 5:11 pm
SEBERANG PERAI – Hasrat seorang anggota polis yang menghidap barah rahang untuk bertemu dengan bekas rakan setugas tercapai selepas menerima kunjungan sepasukan polis dari Ibu Pejabat Polis Daerah Seberang Perai Utara (SPU) di kediamannya di Taman Bertam Perdana, Kepala Batas di sini hari ini.
Ketua Polis Daerah SPU, Asisten Komisioner Noorzainy Mohd. Noor meluangkan masa kira-kira 30 minit menziarahi Koperal Azmi Kamarudin, 34, selain turut menyampaikan sumbangan lampin pakai buang beserta barangan keperluan lain.
Beliau berkata, Azmi adalah bekas anggota yang pernah bertugas di Bahagian Stor Barang Kes Berpusat di Kepala Batas sebelum bertukar ke Bahagian Jenayah Berat (D9) Jabatan Siasatan Jenayah (JSJ) Ibu Pejabat Polis Kontinjen (IPK) Pulau Pinang.
Katanya, hasrat Azmi untuk bertemu dengan rakan-rakannya tular dalam media sosial semalam dan pihaknya tampil memenuhi permintaannya di samping menghulurkan bantuan yang diperlukan.
“Keluarganya juga ada menyatakan keinginan untuk membawa Azmi pulang ke kampung kelahirannya di Betong, Seri Aman di Sarawak.
“Walau bagaimanapun, saya meminta isterinya mendapatkan laporan perubatan dan nasihat doktor terlebih dahulu.

“Sekiranya Azmi berada dalam keadaan stabil dan boleh diterbangkan, saya akan bertemu dengan Ketua Polis, Datuk Sahabudin Abdul Manan untuk tindakan selanjutnya,” katanya kepada pemberita hari ini.
Isteri Azmi, Korporal Noor Ifa Md. Sukari, 36, berkata penyakit suaminya mulai dikesan sejak tiga tahun lalu.
“Sebelum ini, dia menjalani rawatan kemoterapi dan radioterapi di Pusat Perubatan Universiti Malaya (PPUM) sebelum dipindahkan ke Hospital Pulau Pinang (HPP).
“Walau bagaimanapun, kesihatannya semakin merosot sejak Jumaat lalu dan selepas menerima rawatan di Hospital Kepala Batas (HKB), kami sekeluarga memilih untuk membawanya pulang.
“Saya bergilir-gilir menjaganya bersama ibu dan bapa mentua yang tiba dari Sarawak sejak 26 Disember lalu,” katanya yang bertugas di IPD SPU. – K! ONLINE.


Sindiket pelaburan saham guna Wechat
Oleh NOOR HASLIZA NUSI

25 Januari 2021, 4:18 pm
GEORGE TOWN – Polis berjaya menumpaskan satu sindiket pelaburan saham tidak wujud di negeri ini dengan mensasarkan pelabur dari negara China menerusi aplikasi Wechat Sabtu lalu.
Dalam operasi itu, seramai 21 suspek terdiri 13 warga tempatan dan lapan warga negara China diberkas di dua buah kediaman tiga tingkat di Batu Feringghi mulai pukul 7 malam.
Operasi tersebut dijalankan sepasukan polis dari Jabatan Siasatan Jenayah Komersil (JSJK) Ibu Pejabat Polis Kontinjen (IPK) Pulau Pinang dan anggota Balai Batu Feringghi.
Ketua Polis Negeri, Datuk Sahabudin Abd Manan berkata, tangkapan ke atas kesemua suspek terbabit dijalankan selepas penangkapan dua suspek lelaki terdiri warga tempatan dan China di satu sekatan jalan raya (SJR) Perintah Kawalan Pergerakan (PKP) 2.0 di Batu Feringghi.
Menurutnya, kedua-dua suspek yang menaiki sebuah kereta jenis Honda City itu ditahan selepas disyaki berada dalam keadaan mencurigakan.
“Susulan penahanan suspek terbabit telah membawa polis ke dua buah kediaman di Batu Feringghi dan hasil pemeriksaan lanjut telah menahan seramai 21 suspek terdiri 12 lelaki dan seorang wanita tempatan serta lapan suspek masing-masing lima lelaki dan tiga wanita warga China.

“Siasatan lanjut, sindiket yang beroperasi di Pulau Pinang itu baru aktif sejak dua bulan lalu dengan menawarkan pelaburan saham atas talian yang disyaki tidak wujud melibatkan mangsa warga China,” katanya pada sidang akhbar di IPK Pulau Pinang di sini sebentar tadi.
Beliau memberitahu, sindiket berkenaan masih dalam proses pengiklanan, mengemaskini harga pasaran saham dan urusan pembayaran menggunakan aplikasi Wechat.
“Operasi yang dijalankan di Malaysia adalah bagi tujuan mengelak dikenakan hukuman mengikut undang-undang Negara China memandangkan mangsa adalah daripada kalangan warganegara terbabit.
“Kita masih menyiasat penglibatan mangsa dari negara ini termasuk jumlah keuntungan daripada pelaburan yang diperoleh. Setakat ini belum ada laporan polis membabitkan mangs di negera ini,” ujarnya suspek menerima pembayaran gaji sebanyak RM2,000 hingga RM4,000 sebulan. – K! ONLINE.


Konstabel PGA dalang samun warga asing
Oleh MOHD SHARKAWI LONDING

25 Januari 2021, 4:14 pm
JOHOR BAHRU – Seorang konstabel polis Pasukan Gerakan Am (PGA) ditahan bersama dua lelaki dan seorang wanita selepas terlibat dalam kegiatan samun ke atas warga asing di sebuah hostel pekerja di Medini, Iskandar Puteri di sini, 25 Disember tahun lalu.
Ketua Polis Johor, Datuk Ayob Khan Mydin Pitchay berkata, kesemua suspek yang berusia antara 18 hingga 26 tahun itu ditahan pada pukul 10 pagi hari yang sama.
Menurutnya, anggota polis terbabit dipercayai mengetuai sekumpulan enam individu melakukan samun ke atas 11 warga India di hostel berkenaan.
“Pada 25 Disember tahun lalu, tujuh individu termasuk seorang anggota polis melakukan serbuan ke atas hostel pekerja di Medini, mereka melakukan samun ke atas pekerja asing.
“Mereka juga dipercayai memukul dan melarikan wang tunai RM6,310 milik warga asing. Susulan kejadian itu, polis menahan tiga lelaki dan seorang wanita,”katanya dalam sidang akhbar di Ibu Pejabat Polis Kontinjen (IPK) Johor hari ini.
Ayob Khan berkata, polis telah melakukan pertuduhan ke atas empat suspek berkenaan di Mahkamah Sesyen di sini hari ini.

Sementara itu, tiga lelaki termasuk anggota polis terbabit mengaku tidak bersalah selepas dihadapkan ke Mahkamah Sesyen di sini.
Sementara itu, suspek wanita dikenakan waran tangkap selepas gagal hadir ke mahkamah bagi menghadapi pertuduhan mengikut Seksyen 394 Kanun Keseksaan.- K! ONLINE


Saintis Korea Selatan dakwa temui ubat kekal muda
Oleh KOSMO!

25 Januari 2021, 4:08 pm
SEOUL, Korea Selatan – Sepasukan penyelidik telah membangunkan terapi gen untuk ‘meremajakan ‘ kulit manusia sekali gus ‘mengubah fenomena penuaan’.
Portal berita RT mewawancara ketua saintis penyelidikan itu, Profesor Kwang-Hyun Cho berhubung kejayaan mengejutkan tersebut baru-baru ini.
Pasukan saintis dari Institut Sains dan Teknologi Lanjutan Korea (KAIST) telah menemui cara untuk menjadikan sel kulit ‘tumbuh menjadi lebih muda’.
Mereka mendakwa bahawa teknik asal itu boleh digunakan untuk ‘mengubah proses penuaan, mencegah penyakit berkaitan penuaan serta melanjutkan jangka hayat manusia.’
Bercakap kepada RT dari Universiti KAIST, Hyun Cho berkata, beliau melihat sendiri fenomena tersebut di dalam makmal dan menganggapnya sebagai dramatik. Menurutnya, teknik baru itu boleh juga diaplikasikan pada seluruh tubuh manusia.
Kata Hyun Cho, teknik itu menggunakan bahan kimia dan gen untuk ‘mematikan’ sejenis molekul yang menyebabkan sel menjadi tua. Penuaan sel dinamakan kesenesenan sel. Pasukan penyelidik itu berupaya ‘menghidupkan’ sel kulit di dalam makmal dan memulihkan keremajaan sel. Sel remaja tersebut turut membiak menjadi sel baharu lain.

Hasilnya membolehkan tisu kulit kembali muda dan sihat tanpa kedutan. – AFP


13 ahli sindiket dadah terbesar didakwa esok
Oleh MOHD SHARKAWI LONDING

25 Januari 2021, 4:09 pm
JOHOR BAHRU – 13 daripada 17 ahli sindiket yang diberkas selepas terlibat dalam penyeludupan dan pengedaran dadah terbesar membabitkan RM341 juta di negeri awal bulan ini akan didakwa esok.
Ketua Polis Johor, Datuk Ayob Khan Mydin Pitchay berkata, suspek terdiri daripada 10 lelaki dan tiga wanita berusia antara 17 hingga 62 tahun akan dituduh di Mahkamah Majistret Johor Bahru.
Menurutnya, lapan daripada mereka akan didakwa mengikut Seksyen 39B Akta Dadah Berbahaya 1952.
“Manakala lima lagi suspek akan didakwa mengikut Seksyen 3(1) Akta Dadah Berbahaya Langkah-langkah Pencegahan Khas 1985.
“Empat lagi suspek dibebaskan dan akan dipanggil sebagai saksi pendakwaan esok,”katanya dalam sidang akhbar di Ibu Pejabat Polis Kontinjen (IPK) Johor di sini hari ini.
Ayob Khan berkata, kesemua 17 suspek merupakan ahli sindiket yang terlibat dalam kegiatan penyeludupan dan pengedaran dadah terbesar dalam negara ini melibatkan rampasan dadah bernilai RM341 juta.

Mereka diberkas antara 8 hingga 17 Januari lalu menerusi 23 serbuan di Mount Austin dan Setia Indah di sini sehingga polis berjaya membongkar lima stor menyimpan dadah dan dua makmal haram memproses dadah.- K! ONLINE.


Geng Peter aktif pecah rumah tumpas
Oleh MOHD YUNUS YAKKUB

25 Januari 2021, 4:24 pm
KLANG – Kelicikan Geng Peter mencari wang segera dengan melakukan jenayah pecah rumah teres khususnya sepanjang tempoh Pergerakan Kawalan Pergerakan (PKP) ini berakhir selepas ditangkap di sekitar Taman Sentosa di sini baru-baru ini.
Kesemua suspek lelaki termasuk ketua geng itu yang berusia 19 hingga 22 tahun diberkas dalam tempoh hampir dua jam bermula pukul 11.30 pagi, Jumaat lalu.
Ketua Polis Daerah Klang Selatan, Asisten Komisioner Shamsul Amar Ramli berkata, mereka dikehendaki selepas terlibat dalam kes pecah rumah seorang juruaudit berusia 33 tahun pada 18 Januari lalu di Taman Saujana Jati di sini.
Katanya, dalam kejadian kira-kira pukul 11 malam itu didapati mangsa kerugian sebanyak RM3,000 melibatkan televisyen berukuran 44 inci, komputer riba jenama Lenovo, hard disk dan game boy.
“Bertindak hasil maklumat sepasukan pegawai dan anggota cawangan risikan jenayah (D4) Ibu Pejabat Polis Daerah Klang Selatan telah menahan keempat-empat termasuk ketua mereka di Taman Sentosa dan merampas televisyen yang dilaporkan hilang itu bersama spanar.
“Siasatan mendapati kumpulan ini baharu bergerak aktif pada bulan ini dengan terlibat dalam empat kes jenayah dengan menumpukan rumah teres di sekitar daerah ini,” katanya ketika dihubungi Kosmo! di sini hari ini.

Kata beliau, modus operandi mereka adalah memotong mangga gril dan mengumpil pintu rumah menggunakan pemotong besi serta pemutar skru.
Shamsul Amar menambah, tiga suspek termasuk ketua geng itu akan berperanan memasuki rumah mangsa manakala seorang lagi menjadi pemerhati keadaan sekeliling sepanjang jenayah dilakukan geng itu.
“Ketua geng mereka berusia 22 tahun itu kemudiannya akan menjual barang kemas hasil pecah rumah kepada ‘ulat pembeli emas’ iaitu kumpulan individu yang membeli emas secara tidak sah dengan berlegar-legar berhampiran kedai pajak gadai sekitar bandar Klang.
“Hasil siasatan awal mereka mampu meraih hasil jualan sehingga RM9,000 dan akan dibahagikan antara ahli geng itu,” jelasnya.
Jelas beliau, semakan mendapati tiga daripada suspek mempunyai rekod lampau berkaitan jenayah dan dadah selain kita masih memburu dua lagi ahli geng ini.
“Mereka kini direman empat hari bermula Sabtu lalu dan kes disiasat mengikut Seksyen 457 Kanun Keseksaan,” katanya. – K! ONLINE.


Zulkifli arah Yadim segera bantu pasangan warga emas di Ketereh, Kelantan
Oleh MOHD. HUSNI MOHD. NOOR

25 Januari 2021, 4:32 pm
PUTRAJAYA – Kisah pasangan suami isteri warga emas yang hidup daif di Kampung Talang, Kadok, Ketereh, Kelantan mendapat perhatian Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri.
Prihatin nasib menimpa pasangan itu, Zulkifli kemudian segera mengarahkan Yayasan Dakwah Islamiah Malaysia (Yadim) untuk bertemu pasangan warga emas itu.
“Sebentar tadi saya di ‘tag’ di Twitter mengenai kisah pasangan tukang urut orang kelainan upaya (OKU) penglihatan ini.
“Saya telah minta Yadim sampaikan bantuan segera,” katanya menerusi perkongsian di laman sosialnya, sebentar tadi.
Katanya, beliau juga akan meneliti bentuk bantuan lain yang sesuai untuk pasangan berkenaan dengan kerjasama pihak berkuasa agama negeri.
Sebuah akhbar hari ini melaporkan nasib dialami Fatimah Salleh, 58, yang terpaksa membawa suaminya, Wan Mohamed Jaafar, 78, yang juga OKU penglihatan untuk mencari rezeki.

Fatimah dikatakan terpaksa mengiringi suaminya yang juga tukang urut berjalan sejauh 20 kilometer (km) bagi mencari pelanggan. – K! ONLINE.


Sudah berpuluh kali saya pakai seluar itu – Fahrin Ahmad
Oleh MOHD. HAIKAL ISA

25 Januari 2021, 4:32 pm
PETALING JAYA – Bersiaran secara langsung dalam program televisyen, banyak perkara yang tidak terjangka boleh terjadi dan kini giliran pelakon dan pengacara, Fahrin Ahmad pula menjadi buah mulut netizen.
Baru-baru ini, tular dalam media sosial untaian foto termasuk video dirinya sedang mengacarakan program Wanita Hari Ini (WHI). Apa yang menarik perhatian ramai apabila gurauan nakal netizen hangat bercakap tentang bentuk alat sulitnya yang terjojol ketika rancangan tersebut bersiaran.
Menjawab tentang isu tersebut kepada Kosmo! Online sebentar tadi, Fahrin, 41, tidak mahu menghiraukan isu yang sengaja dibangkitkan netizen. Baginya, biarlah orang terus bercakap kerana lambat-laun nanti, jika sudah penat, mereka akan berhenti daripada terus bercakap perkara sedemikian.
“Rasanya, benda begini baik dibiarkan sahaja. Lagi pun, lagi diulas, lagi orang korek nanti. Takut daripada sekelompok sahaja yang tahu, makin ramai nak ambil tahu nanti.
“Itu bukan kegagalan pakaian (malfunction). Sudah berpuluh kali saya pakai seluar itu,” kata pelakon filem Pilot Cafe itu.
Bapa kepada seorang cahaya mata itu berpendapat bahawa media sosial boleh menjadi tempat yang penuh dengan orang toksik.

“Banyak kali sudah saya kena. Ini bukan kali pertama. Barangkali juga, golongan selebriti tidak boleh terlepas daripada kecaman dan tohmahan.
“Ramai orang tiada kerja waktu Perintah Kawalan Pergerakan (PKP) ini. Jadi, mereka ada banyak masa untuk buat perkara yang tidak berfaedah contohnya menularkan foto saya,” ujarnya.
Terdahulu, sekeping foto tangkap layar tular apabila seorang pengguna sosial media berseloroh dengan bertanyakan ‘mana nak cari bantal rama-rama ni?’ sedangkan individu tersebut memberi maksud tersirat tentang bentuk alat sulit pengacara itu yang jelas kelihatan. – K! ONLINE


Hormat imej bertudung Hannah Delisha, video muzik Terlalu Mudah tidak akan dimuat naik
Oleh NUR EMIRA SAIZALI

25 Januari 2021, 4:17 pm
PETALING JAYA – Syarikat rakaman Faithful Music mengambil keputusan untuk tidak memuat naik muzik video single terbaharu, Hannah Delisha berjudul Terlalu Mudah bagi menghormati imej pelakon itu yang sudah bertudung.
Wakil syarikat tersebut, Karim Razali berkata, pihaknya mengambil keputusan berkenaan selepas mengadakan perbincangan dengan pihak pengurusan Faithful Music baru-baru ini.
Ujarnya, muzik video Terlalu Mudah sudah dirakam pada hujung tahun 2019 dan pada waktu tersebut pelakon drama Cinta Sekali Lagi itu belum lagi memakai tudung.
“Mengikut perancangan, kami nak lancarkan muzik video itu pada awal tahun lalu tetapi disebabkan Perintah Kawalan Pergerakan, kami terpaksa tangguhkan dahulu.
“Namun, selepas mengadakan perbincangan baru-baru ini termasuk dengan pengasas Faithful Music, Faizal Tahir, kami ambil keputusan untuk tidak mengeluarkan muzik video lagu itu demi menghormati imej baharu Hannah yang sudah berhijab,” katanya kepada Kosmo! Online hari ini.
Tambahnya, Faithful Music juga tidak merancang untuk merakam semula muzik video baharu tetapi akan memuat naik video lirik untuk lagu tersebut dalam masa terdekat.

“Sebenarnya Hannah tidak kisah kalau kami nak muat naik muzik video tersebut sebab semasa rakaman dijalankan memang dia belum memakai tudung.
“Buat masa sekarang, memang tiada perancangan untuk rakam semula muzik video sebab kita terikat dengan PKP, jadi pihak kami akan keluarkan muzik video lirik sahaja untuk lagu ini,” ujarnya.
Menurutnya, lirik video rasmi Terlalu Mudah sedang disiapkan dan dijangka bakal menemui peminat pada 29 Januari ini (Jumaat).
Terdahulu, Hannah atau nama sebenarnya Hannah Adlina Blackburne Birch, 25, mengumumkan dia sudah memakai hijab sepenuhnya sekitar bulan September tahun lalu. – K! ONLINE


Datuk didakwa pukul, ugut belah kepala isteri
Oleh MUHAMMAD AYMAN GHAFFA

25 Januari 2021, 4:03 pm
KOTA BHARU – Seorang ahli perniagaan yang bergelar Datuk dihadapkan ke Mahkamah Majistret di sini hari ini atas dua pertuduhan memukul dan melakukan ugutan jenayah terhadap isterinya dua minggu lalu.
Tertuduh, Datuk Razali Daud, 64, bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Penolong Kanan Pendaftar Mahkamah, Tuan Ruzuaini Tuan Lah.
Mengikut pertuduhan pertama, tertuduh didakwa telah melakukan ugutan jenayah dengan menakutkan isterinya, Nurhaslinda Anuar, 43, untuk mengambil pisau dan membelah kepala wanita itu.
Pertuduhan dikemukakan mengikut Seksyen 506 Kanun Keseksaan yang memperuntukkan hukuman penjara sehingga tujuh tahun jika sabit kesalahan.
Bagi pertuduhan kedua, Razali didakwa dengan sengaja telah menyebabkan kecederaan terhadap Nurhaslinda.
Tertuduh didakwa mengikut Seksyen 323 Kanun Keseksaan dan boleh dihukum di bawah Seksyen 326A yang memperuntukkan hukuman penjara sehingga satu tahun atau denda sehingga RM2,000 atau kedua-duanya sekali jika sabit kesalahan.

Kedua-dua kesalahan itu dilakukan oleh tertuduh di sebuah rumah di Jalan Pasir Puteh, Kubang Kerian di sini kira-kira pukul 11.30 pagi pada 16 Januari lalu.
Pendakwaan dikendalikan oleh Timbalan Pendakwa Raya, Shahril Ramli manakala tertuduh diwakili peguam, Ahmad Adha Amir Yasser Amri.
Terdahulu, Shahril mencadangkan mahkamah menetapkan jaminan sebanyak RM20,000 untuk kedua-dua pertuduhan.
Ahmad Adha dalam rayuannya memohon ikat jamin yang rendah dikenakan terhadap anak guamnya kerana tertuduh mempunyai lima orang anak dan masih menanggung seorang daripadanya yang berusia 14 tahun.
“Anak guam saya juga menanggung ibunya yang berusia 82 tahun yang sedang sakit dengan memerlukan perbelanjaan sebanyak RM3,000 sebulan untuk penjagaan kejururawatan dan ubat-ubatan.
“Selain itu, anak guam saya juga mempunyai penyakit tekanan darah tinggi dan kebimbangan melampau dalam dirinya,” katanya.
Mahkamah bagaimanapun membenarkan jaminan sebanyak RM6,500 dengan seorang penjamin untuk kedua-dua pertuduhan dan tarikh 25 Mac depan untuk sebutan semula kes.
Tertuduh membayar ikat jamin yang ditetapkan oleh mahkamah.
Berdasarkan rekod, Razali sebelum ini pernah didakwa atas dua pertuduhan ugutan jenayah dengan menggunakan pistol dan mencederakan seorang wanita pada Oktober tahun lalu.
Tertuduh turut tidak mengaku bersalah atas pertuduhan yang dikemukakan atas kedua-dua seksyen yang sama. – K! ONLINE.


Boleh beli ikan segar melalui online
25 Januari 2021, 4:31 pm
PETALING JAYA – Keperluan untuk mendapatkan bekalan ikan dan makanan laut sepanjang tempoh Perintah Kawalan Pergerakan (PKP) kini dipermudahkan dengan adanya inisiatif oleh Persatuan Nelayan Kebangsaan (Nekmat) yang memperkenalkan perkhidmatan penghantaran Jualan Ikan Segar Beku (Q-Fish).
Pengurus Besar Nekmat, Azrin Shah Ismail berkata, orang ramai kini tidak perlu risau kerana semua jenis ikan akan diiklankan di Facebook Nekmat bagi memudahkan para pengguna.
Paling menarik katanya, sebanyak 15 jenis ikan laut segar berharga serendah RM4 ditawarkan kepada para pembeli.
“Bagi penduduk sekitar Lembah Klang, mereka juga boleh membeli secara online melalui www.nekmatbiz.com.my atau di shopee.com.my/nekmat.os,” katanya.
Dalam pada itu katanya, Nekmat turut memperkenalkan empat cara mudah kepada pelanggan untuk mendapatkan keperluan barangan mereka.
Azrin Shah berkata, kesemua empat kaedah itu boleh dilakukan di Pasar Mini NEKmart yang dilancarkan pada 12 Januari lalu di Taman Wahyu, Kuala Lumpur.

“Empat cara mudah itu ialah pembelian secara terus di kedai, pembelian melalui ‘runner’, konsep ‘Pick-N-Go’ melalui aplikasi dan melalui jualan online di NEKMATBIZ atau Shopee.
“Orang ramai boleh mula membeli seawal pukul 7 pagi hingga 7 malam sepanjang kedai itu beroperasi,” jelasnya.
Beliau menambah, premis tersebut berkonsepkan One Stop Centre dan sasaran utama kepada pelanggan dan perniagaan.
Katanya, semua stok barangan adalah usaha sama usahawan Lembaga Kemajuan Ikan Malaysia (LKIM), ahli Persatuan Nelayan Kawasan (PNK), Pertubuhan Peladang, usahawan bumiputera, usahawan Industri Kecil Sederhana (IKS) dan usahawan Fama (FamaCorp).
“Kebanyakan barang yang dijual memang datang daripada usahawan-usahawan tempatan selain produk Nekmat sendiri,” ujarnya.
Sementara itu, katanya, jualan ikan segar yang diusahakan Nekmat di kawasan yang sama juga mendapat sambutan yang memberansangkan sejak dimulakan pada 10 Mac tahun lalu.
Jelasnya, keuntungan yang diraih sehingga kini bernilai kira-kira RM2.055 juta melibatkan penjualan keseluruhan sebanyak 219 metrik tan.


Lelaki warga China dikehendaki KPDNHEP
Oleh NUR SHARIEZA ISMAIL

26 Januari 2021, 11:32 pm
PUTRAJAYA – Seorang lelaki warga China diburu Bahagian Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) bagi membantu siasatan berkaitan kes di bawah Seksyen 102(1)(C) Akta Cap Dagangan 2019.
Lelaki dari Henan yang dikenali sebagai Zhu Maoxun dengan nombor pasport EB6532535 itu beralamat terakhir di Kondominium Ketumbar Height, Jalan 6/95B Kuala Lumpur.
Menerusi satu poster orang dikehendaki, KPDNHEP berkata, lelaki dengan rekod keluar bertarikh 10 April 2019 iti ‘diburu’ bagi membantu siasatan kes nombor ACD-2020-0040 HQR.
“Kesalahan yang dilakukan di bawah Seksyen 102(1)(C) Akta Cap Dagangan 2019,” katanya.
Sehubungan itu, KPDNHEP meminta bantuan orang ramai menyalurkan maklumat kepada Pegawai Penyiasat, Hasdi Hashim di talian 016-354 2054 atau emel [email protected]. – K! ONLINE


Lelaki ditahan miliki senjata api, rakan diburu polis
Oleh MOHAMAD FAIZAL HASHIM

26 Januari 2021, 8:50 pm
ISKANDAR PUTERI – Seorang lelaki ditahan selepas memilik senjata api buatan sendiri di kawasan Taman Pulai Indah, Kangkar Pulai, dekat sini, Ahad lalu.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, lelaki berusia 28 tahun itu ditahan pada pukul 8.10 malam di rumahnya.
“Dalam serbuan itu, polis merampas pelbagai barangan iaitu selaras senapang angin buatan sendiri, sepucuk pistol jenis Rev 38 SPL dua inci, sebutir peluru jenis SME 9 milimeter (mm) dan tiga butir peluru .38 SPL.
“Suspek yang ditahan itu mempunyai satu rekod jenayah lampau atas kesalahan jenayah dadah dan ujian saringan air kencing dijalankan mendapati suspek positif dadah jenis methamphetamine.
“Bagaimanapun, tujuan suspek yang dipercayai memiliki senjata api itu masih dalam siasatan,” katanya dalam satu kenyataan hari ini.
Suspek direman selama tujuh hari mulai semalam hingga 31 Januari ini bagi siasatan lanjut mengikut Seksyen 8 Akta Senjata Api (Penalti lebih berat) 1971 dan Seksyen 36(1) Akta Senjata 1960.

Dzulkhairi berkata, polis kini sedang giat mengesan seorang lagi suspek yang masih bebas dikenali sebagai Ramen.
Katanya, Ramen atau nama sebenar Mohd. Rahmin Ahmat berusia 33 tahun yang dikehendaki itu menggunakan alamat terakhirnya di 30-A, Jalan Pengkalan Rinting, Batu 5 Tampoi, di sini.
“Orang ramai yang mempunyai maklumat mengenai Ramen, boleh menghubungi balai polis berhampiran,” ujarnya. – K! ONLINE


Lebih 50,000 premis perniagaan patuh SOP
Oleh SUBKHI SUDARJI

26 Januari 2021, 8:46 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) mendapati sebanyak 50,850 atau 99.7 peratus premis perniagaan mematuhi prosedur operasi standard (SOP) Perintah Kawalan Pergerakan (PKP).
Pengarah Penguat Kuasa KPDNHEP, Azman Adam berkata, jumlah itu daripada 51,012 yang telah diperiksa setakat ini.
“Keberadaan pegawai penguat kuasa menjalankan pemeriksaan pematuhan SOP PKP mendapati sejumlah 50,850 premis atau 99.7 peratus patuh SOP PKP.
“Sektor perdagangan domestik sangat komited untuk memastikan perniagaan berjalan dalam keadaan selamat dan terkawal ke arah pemulihan ekonomi negara,” katanya dalam satu kenyataan di sini hari ini.
Azman berkata, hanya 15 premis atau 0.029 peratus yang gagal mematuhi SOP PKP dan dikenakan kompaun sebanyak RM1,000.
Katanya, sebanyak 32 premis atau 0.062 peratus telah diberi amaran mengambil tindakan segera menambah baik pematuhan SOP PKP.

“Selain itu, sebanyak 115 premis atau 0.225 peratus diberikan nasihat untuk menambah baik pematuhan SOP PKP dalam premis mereka,”
“Premis yang telah menerima amaran boleh dikenakan kompaun sebanyak RM1,000 jika didapati tiada sebarang penambahbaikan dibuat selepas amaran diberikan,” katanya.
Beliau berkata, sehingga kini KPDNHEP telah mengeluarkan kelulusan untuk beroperasi semasa PKP kepada 46,921 perniagaan berdasarkan kepada senarai kategori perniagaan yang dibenarkan untuk beroperasi dalam tempoh PKP di bawah SOP am PKP di seluruh Malaysia.
“Sekiranya pematuhan ini masih gagal mencapai tahap yang memuaskan, kementerian boleh bertindak tegas dan drastik untuk menutup terus operasi premis perniagaan dengan kerjasama Majlis Keselamatan Negara dan Kementerian Kesihatan,” katanya. – K! ONLINE


Namakan lipas sempena bekas kekasih
Oleh KOSMO!

26 Januari 2021, 8:10 pm
AUSTIN, Texas – Rasa meluat dengan bekas kekasih? Sebuah zoo di Texas menawarkan satu penyelesaian kepada isu tersebut sempena Hari Kekasih akan datang dengan program namakan lipas sempena bekas kekasih anda.
Program yang diperkenalkan pada tahun lalu itu kembali diadakan atas permintaan memberangsangkan daripada orang ramai, lapor United Press International (UPI), kelmarin.
Menurut kenyataan Zoo San Antonio, mana-mana individu yang berasa teraniaya dengan bekas kekasih mereka,  boleh membayar AS$5 (RM20) untuk menamakan lipas yang akan diberi makan kepada haiwan-haiwan di zoo tersebut.
Sesiapa yang inginkan ‘balas dendam’ yang lebih kejam, mereka boleh memilih pakej $25 (RM101) bagi seekor tikus beku yang bakal menjadi hidangan untuk ular.
“Anda juga boleh membeli secara simbolik mana-mana haiwan atau serangga dan kami akan menghidangkannya sebagai makanan kepada salah seekor mamalia kami.
“Kami menawarkan peluang menamakan lipas dan tikus ini untuk mengingati bekas kekasih anda yang tidak berguna  sempena hari meraikan cinta yang istimewa,” kata zoo itu lagi.

Selain itu, mereka yang menamakan serangga terpilih itu akan menerima sijil pengesahan yang menunjukkan binatang itu selamat dijadikan hidangan mamalia dan sedia untuk dikongsi di media sosial. – Agensi


Jabatan Kesihatan nafi barangan kemas pesakit Covid-19 hilang
Oleh NOR AINNA HAMZAH

26 Januari 2021, 9:55 pm
SEREMBAN – Jabatan Kesihatan Negeri, Negeri Sembilan (JKNNS) menafikan barangan kemas milik pesakit Covid-19 yang meninggal dunia di Hospital Tuanku Jaafar (HTJ) di Seremban hilang.
Pengarah Kesihatan Negeri, Datin Dr Harlina Abdul Rashid berkata, barangan berkenaan berada dalam simpanan pihak hospital dengan selamat.
Menurutnya, semua set barang kemas telah pun dikembalikan kepada waris pada petang tadi kira-kira pukul 4.30 petang.
“JKNNS ingin merujuk kepada isu yang tular di media sebelum ini berhubung dakwaan kehilangan barang kemas dan mayat tertukar.
“Pihak hospital telah mengambil maklum mengenai isu berkenaan dan siasatan telah dijalankan serta merta berhubung isu berkenaan membabitkan waris pesakit,” katanya dalam satu kenyataan hari ini.
Harlina berkata, jenazah mendiang juga telah selamat diserahkan kepada waris pada hari Isnin pukul 9.30 pagi setelah proses pengecaman mayat dilakukan di Jabatan Forensik, HTJ.

Malah menurutnya, perjumpaan bersama ahli keluarga mendiang juga telah diadakan pada hari ini bagi menjelaskan situasi yang telah berlaku dan pihak waris juga berpuas hati dengan penjelasan yang diberikan.
Sebuah portal hari ini melaporkan bahawa seorang lelaki yang merupakan anak pesakit Covid-19 membuat laporan polis semalam selepas terkejut satu set barangan kemas yang dipakai ibunya lesap dalam kejadian di HTJ.
Ketua Polis Daerah Seremban, Asisten Komisioner Mohd. Said Ibrahim ketika dihubungi menyatakan ada menerima laporan berhubung kes berkenaan dan kes masih dalam siasatan. – K! ONLINE